title: Jessica (laulaja)

text: Jessica on julkaissut kaksi singleä Seohyunin ja Tiffanyn kanssa: "Oppa Nappa" (Hangul: "오빠 나빠". Bad Older Brother) ja "Mabinogi (It's Fantastic!)". Jessica teki yhteistyötä 8Eightin kanssa laulamalla kappaleen "I Love You" heidän kanssaan. Kappale julkaistiin 3. maaliskuuta 2008.


title: Jessica (laulaja)

text: Lisäksi hänellä on useita duettoja — yksi SHINeen jäsenen, Onewin kanssa nimeltään "One Year Later", ja yksi Park Myung-soon kanssa, nimeltään "Naengmyeon". Hän lauloi kappaleen "S.E.O.U.L" Super Juniorin jäsenten Leeteuk, Sungmin, Donghae, Siwon, Ryewook ja Kyuhyun sekä Girls' Generationin jäsenten Taeyeon, Sunny, Sooyoung ja Seohyun kanssa.


title: Jessica (laulaja)

text: Jessica julkaisi digitaalisen singlensä "Sweet Delight" 13. lokakuuta 2010.


title: Jessica (laulaja)

text: Hän myös lauloi kappaleen "Because Tears Are Overflowing" () KBS:n draamaan Romance Town. Kappale julkaistiin 18. toukokuuta 2011.


title: Jessica (laulaja)

text: Vuonna 2012, Jessica lauloi kappaleen "What To Do" draamaan "Wild Romance", kappaleen "Butterfly" televisiosarjaan "To the Beautiful You", kappaleen "Heart Road" televisiosarjaan "The King's Dream" ja kappaleen "My Lifestyle", joka toimi Hyundai i30:n mainoskappaleena.


title: Jessica (laulaja)

text: Vuonna 2013, hän lauloi kappaleen "The One Like You" televisiosarjaan "Dating Agency: Cyrano".


title: Jessica (laulaja)

text: Vuonna 2014, Jessica julkaisi kappaleen "Say Yes" elokuvaan "Make Your Move" yhdessä siskonsa Krystalin ja EXO:n entisen jäsenen, Krisin kanssa.


title: Jessica (laulaja)

text: Jessica teki musikaalidebyyttinsä eteläkorealaisessa versiossa musikaalista "Legally Blonde" (Blondin kosto 2), yhdessä Lee Ha-nuin ja Kim Ji-woon kanssa.


title: Jessica (laulaja)

text: Hänellä oli pieni rooli SBS TV:n ohjelmassa Oh My Lady! maaliskuussa 2010.


title: Jessica (laulaja)

text: Vuonna 2012, Jessica esiintyi televisiosarjassa "Wild Romance", esittäen Kang Jongheea, joka on Park Mu-yeolin ensirakkaus. Hän esiintyi sarjassa noin kahdeksan jakson ajan. Samana vuonna, Jessica palasi musiikkiteatterin pariin "Blondin koston" kanssa, yhdessä Jung Eun-Jin ja Choi Woorin kanssa. Esityksen ensiesitys oli 28. marraskuuta.


title: Jessica (laulaja)

text: Yhdessä Girls' Generationin kanssa, Jessica on toiminut mallina useissa mainoksissa ja kampanjoissa.


title: Jessica (laulaja)

text: Toukokuussa 2008, Jessica yhdessä Girls' Generationin Tiffanyn ja Yoonan sekä TVXQ:n jäsenten kanssa, valittiin esiintymään TV-mainoksessa Haptic Motion. Hän lauloi ja näytteli myös TV-mainoksessa Caribbean Bay mukanaan Girls' Generationin ja 2PM:n jäsenet.


title: Jessica (laulaja)

text: Alkuvuodesta 2011 Jessica teki mallintöitä Dior Cosmeticsille yhdessä Girls' Generationin Hyoyeonin, Yurin, Tiffanyn, Sooyoungin ja Sunnyn kanssa.


title: Jessica (laulaja)

text: Jessica nähtiin ensimmäisen kerran catwalkilla Lee Juyoungin muotinäytöksessä Seoulin muotiviikoilla 29. maaliskuuta 2011.


title: Walid I

text: Walid I oli Umaijadien dynastian Damaskoksen kalifaatin kalifi 705–714 isänsä Abd al-Malik ibn Marwanin jälkeen. Hänen hallituskaudellaan kalifikunnan sisäinen ja ulkoinen loisto olivat korkeimmillaan ja tiede ja taide kukoistivat. Kenraali ibn Kasim valloitti Pohjois-Intiaa, ja arabit välittivät länteen monia intialaisia kulttuurisaavutuksia, kuten arabialaiset numerot.. Damaskoksessa kalifi muutti kuuluisan Johanneksen kirkon moskeijaksi, joka tunnetaan nykyään Umaijadi-moskeijana.


title: Walid I

text: Vuonna 715 kalifiksi nousi hänen veljensä Suleiman (714–717). Kun Walid oli noudattanut isänsä alulle panemaa politiikkaa, oli selvää, että Suleiman tulisi toimimaan aivan toisin. Vallanperimys oli kuitenkin sovittu jo edellisen kalifin aikana.


title: Ikävähennys

text: Ikävähennys eli ikäpoisto on omaisuuden hankinta-arvon vuotuinen alentaminen eli vähennys, joka perustuu omaisuuden käyttöikään. Ikävähennyksiä käytetään esimerkiksi vakuutustoiminnassa omaisuuden vakuutuskorvausten määrittämisessä. Tämä tarkoittaa sitä, ettei vakuutuskorvausta makseta omaisuuden jälleenhankintahinnan perusteella vaan omaisuuden vahinkohetken arvon mukaisesti huomioiden arvonmäärittämisessä ikävähennykset. Toinen ikävähennyksen käyttökohde on verotus, jossa verotettavan omaisuuden arvo voidaan määrittää huomioiden omaisuuden ikä ja sen mukaiset ikävähennykset.


title: Käyttöarvo

text: Käyttöarvo on hyötyesineen arvo käyttäjälle sinänsä, ei sen arvo myytäessä sitä markkinoilla sillä hetkellä saatavan arvon mukaisena.


title: Käyttöarvo

text: Tiainen, Jorma O. (toim). 1983. "Tietojätti A-Ö: Gummeruksen yksiosainen tietosanakirja." Jyväskylä: Gummerus. ISBN 951-20-2429-2


title: Suleiman (Umaijadit)

text: Suleiman oli Umaijadien dynastian Damaskoksen kalifaatin kalifi vuosina 714–717 veljensä Walid I:n jälkeen. Hän oli Abd al-Malik ibn Marwanin pojista heikkolahjaisin. Hän hylkäsi Hajjajin politiikan, ja ulkoisissa suhteissa kalifi oli hidas ja epäluuloinen. Hän nimitti lyhyen hallituskautensa tärkeimmän neuvonantajan, serkkunsa Omar ibn Abd al-Azizin, kruununperijäksi (717–720) sivuuttaen näin veljensä.


title: Omar ibn Abd al-Aziz

text: Omar ibn Abd al-Aziz eli Omar II oli Umaijadien dynastian Damaskoksen kalifaatin kalifi 717–720 serkkunsa Suleimanin jälkeen. Hän oli toiminut edeltäjänsä tärkeimpänä neuvonantajana ja päätteli, että laajan valtakunnan koossa pitäminen ei onnistu pelkillä sotavoimilla. Hän pyrki itse elämään vaatimattoman uskovaisen elämää ja saamaan uskonnosta valtakuntaa yhdistävän voiman. Samalla hän sitoi melko itsenäiseksi päässeitä valtakunnan reuna-alueita tiukasti keskushallinnon alaisuuteen. Tarkoitusta varten hän erotti useita kuvernöörejä ja nimitti tilalle itselleen lojaaleja miehiä. Hallitsijana mikään ei ollut liian vähäpätöistä kalifin kiinnostukselle: esimerkiksi Egyptissä hän määräsi puita istutettavaksi Niilin rantapenkalle.


title: Omar ibn Abd al-Aziz

text: Omar lopetti edeltäjänsä aloittaman Konstantinopolin piirityksen vuonna 718 menetettyään sitä ennen suunnattomasti miehiä ja laivoja.


title: Omar ibn Abd al-Aziz

text: Omaria seurasi kalifina hänen serkkunsa Jazid II (720–724), kalifi Abd al-Malik ibn Marwanin kolmas poika.


title: Helmikuun 7. päivän muistotorni

text: Helmikuun 7. päivän muistotorni (; pinyin: Èrqī Jìniàntă) on torni Zhengzhoun kaupungissa Kiinassa. Sen huipulla on kello. Torni on 7. helmikuuta 1923 tapahtuneen lakon muistomerkki. Siinä on 14 kerrosta ja se on 63 metriä korkea.


title: In the Line of Duty 4

text: In the Line of Duty 4 (, "Wong ga si je ji IV: Jik gik jing yan") on vuonna 1989 ensi-iltansa saanut hongkongilainen rikoselokuva. Se on samalla neljäs osa "In the Line of Duty" elokuvasarjassa. Elokuvan on ohjannut Yuen Woo-ping ja käsikirjoittanut Anthony Wong yhdessä Cheung Chi-Singin ja Kim Yipin kanssa. Pääosissa näyttelivät Cynthia Khan ja Donnie Yen.


title: In the Line of Duty 4

text: Etsivät Yeung ja Donnie yrittävät saada kiinni huumeita myyvän rikollisjärjestön. Kesken tutkimusten satamalla työskentelevä laiton maahanmuuttaja Luk sekaantuu sotkuun mukaan, kun hän on todistamassa tiedustelupalvelun agentin kuolemaa. Luk lavastetaan syylliseksi, mutta hän onnistuu pakenemaan poliisiasemalta ystävänsä luokse. Pian hänen peräänsä säntäävät palkkamurhaajat, joiden tehtävänä on saada selville Lukilla olleen kameran filmirullan sijainti. He tappavat Lukin ystävän ja Luk pakenee takaisin Hongkongiin. Yeung ja Donnie käsketään luovuttamaan Luk kapteeni Michael Wongin avustuksella takaisin Yhdysvaltoihin. Yeung uskoo Lukin olevan syytön, kun taas hänen parinsa Donnie epäilee Lukin syyttömyyttä. Kaksikon erimielisyyksistä huolimatta he saavat selville huumekartellin olevan kytköksissä CIA:n agenteihin, jotka yrittävät peitellä jälkiään Lukin kustannuksella.


title: Jazid II

text: Jazid II oli Umaijadien dynastian Damaskoksen kalifaatin kalifi 720–724 serkkunsa Omar ibn Abd al-Azizin jälkeen.. Jezid ibn Mallab nosti 721 kapinan Irakissa, mutta kalifin veljen Maslaman johtamat joukot kukistivat kapinan ja löivät kapinallisen Akran luona Eufratin varrella.


title: Jazid II

text: Jazid II:ta seurasi kalifina hänen veljensä Hisham ibn Abd al-Malik (724–), kalifi Abd al-Malik ibn Marwanin kolmas poika.


title: Charlene Attard

text: Charlene Attard (s. 31. tammikuuta 1987 Pietà) on maltalainen yleisurheilija, joka kilpailee pikajuoksussa. Hän edustaa seuratasolla Pembroke Athletaa.


title: Charlene Attard

text: Attard osallistui sisäratojen MM-kisoissa 2006 60 metrin matkalle, mutta putosi jo ensimmäisellä kierroksella. Hän ei päässyt läpi alkueristä myöskään Osakan MM-kilpailuissa 2007, joissa hän putosi 100 metrillä jäätyään eränsä seitsemänneksi. Attard juoksi Pekingin olympialaisissa 2008 saman matkan ajassa 12,20 sekuntia ja putosi ensimmäisellä kierroksella.


title: Charlene Attard

text: "Lähde: IAAF"


title: T-44

text: T-44 on Neuvostoliitossa valmistettu panssarivaunu, jota alun perin valmistettiin toisen maailmansodan lopulla. Alle kaksituhatta T-44 valmistettiin, mutta silti sen muotoilusta tuli perusta T-54/55 panssarivaunuille, jotka ovat eniten valmistetut panssarivaunut maailmassa. T-44:n edeltäjä oli T-34.


title: Hisham ibn Abd al-Malik

text: Hisham ibn Abd al-Malik oli Umaijadien dynastian Damaskoksen kalifaatin kalifi 724–743 veljensä Jazid II:sen jälkeen. Hän oli yksi islamin parhaita hallitsijoita..


title: Hisham ibn Abd al-Malik

text: Hisham syntyi Damaskoksessa vuonna 691 kalifi Abd al-Malik ibn Marwanin ja Aisha Bint Hishamin poikana. Hänen hallintokautensa oli Umaijadien dynastian viimeinen loiston kausi, ja hän yritti pitää tasapainoa kilpailevien Quay- ja Kalbheimojen kesken. Hän myös suhtautui suvaitsevaisesti kristittyihin ja juutalaisiin.


title: Hisham ibn Abd al-Malik

text: Hishamia seurasi kalifina hänen veljenpoikansa Walid II (743-44).


title: Cynthia Khan

text: Cynthia Khan (s. 13. joulukuuta 1968, Chiayin piirikunta, Taiwan) on taiwanilainen näyttelijä, joka tunnetaan In the Line of Duty elokuvasarjan osista 3, 4 ja 5.


title: Jäger

text: Jäger, Jaeger tai Jæger on muun muassa seuraavien henkiöiden sukunimi:Jaeger-nimisiä yrityksiä ja tuotemerkkejä:


title: Jager

text: Jager on muun muassa seuraavien henkilöiden sukunimi:


title: Martimojoki

text: Martimojoki on noin 27 kilometriä pitkä Iijoen sivuhaara, joka lähtee Oulun Joloksesta ja laskee Iijokeen Turtisen kylässä Yli-Iin taajamasta vajaa kymmenen kilometriä linnuntietä lounaaseen. Joki laskee pääosin pohjoisluoteeseen. Joen pitkä kaakkoinen sivujoki Pikku-Martimo alkaa Martimolammesta läheltä Pudasjärven rajaa ja yhtyy Martimojokeen Sauna-Martimossa. Somerovaaran suunnasta koillisesta siihen laskee hieman alempana Röytänoja, ja laskupaikasta reilun kilometrin päässä joki laajenee ensin Kortelammeksi ja sitten Martimolammeksi. Nelisen kilometriä jokisuulta siihen laskee vielä idästä Poika-Martimo-niminen sivuhaara. Joki alittaa seututie 849:n. Joessa on paljon koskipaikkoja, mutta hyvin vähän asutusta aivan jokisuuta lukuun ottamatta.


title: Walid II

text: Walid II oli umaijadien dynastian Damaskoksen kalifaatin kalifi 743–744 setänsä Hisham ibn Abd al-Malikin jälkeen. Walid I:n poika Jazid julisti kuitenkin itsensä kalifiksi ja nosti kapinan kalifin ollessa poissa Damaskoksesta. Walid II sulkeutui linnaan Palmyrassa suhteellisen pienen joukon kanssa. Koska hänen varansa alkoivat huveta, taistelumoraalin ylläpito oli vaikeaa. Walidin linna vallattiin, hänen päänsä hakattiin irti ja lähetettiin hänen seuraajalleen ja serkulleen Jazid III:lle.


title: Jazid III

text: Jazid III oli Umaijadien dynastian Damaskoksen kalifaatin kalifi 744 serkkunsa Walid II:sen jälkeen. Vuonna 744 Jazid ratsasti Damaskokseen aasilla (ilmeisesti profeetallista elettä tavoitellen) ja Walid II:sen ollessa muualla Jazid nosti kapinan. Walid sulkeutui linnaan Palmyrassa suhteellisen pienen joukon kanssa. Koska hänen varansa alkoivat huveta, taistelumoraalin ylläpito oli vaikeaa. Walidin linna vallattiin, hänen päänsä hakattiin irti ja lähetettiin hänen seuraajalleen ja serkulleen Jazidille. Tämän jälkeen Homsin arabit nousivat kapinaan Jazidia vastaan ja marssivat Damaskokseen.


title: Jazid III

text: Vallankaappaustaan Jazid perusteli saamallaan suuralla, siis arabineuvoston valtuutuksella, kun taas Walid oli ottanut väkivalloin ja siten laittomasti kuninkuuden. Kalifina hän teki monia myönnytyksi islamilaisille oppineille. Hän muun muassa julisti, ettei jumalan sanan vastaisia käskyjä tarvinnut totella.


title: Jazid III

text: Syyskuussa 744 Jazid kuoli hallittuaan vain kuusi kuukautta. Kalifiksi tuli hänen nimittämänsä seuraaja, veljensä Ibrahim (744), jonka valtaa ei kaikkialla kuitenkaan tunnustettu ja jota vastaan dynastian viimeinen kalifi Marwan ibn Muhammad nousi kapinaan.


title: Ibrahim (Umaijadit)

text: Ibrahim oli umaijadien dynastian Damaskoksen kalifaatin kalifi vuonna 744 veljensä Jazid III:n jälkeen. Hänen valtansa tunnustettiin kuitenkin vain Etelä-Syyriassa ja Marwan I:n pojanpoika Marwan nousi kapinaan, marssi Damaskokseen ja voitettuaan Ibrahimin joukot ajoi tämän Palmyraan.


title: Ibrahim (Umaijadit)

text: Ibrahimin seuraaja Marwan II oli dynastian viimeinen kalifi. Hän hallitsi 744–750.


title: Paula Häiväoja

text: Paula Häiväoja (s. Virtanen, 9. joulukuuta 1929 Kouvola – 12. maaliskuuta 2011 Vantaa) oli suomalainen korusuunnittelija ja muotitaiteilija.


title: Paula Häiväoja

text: Häiväoja valmistui Taideteollisesta oppilaitoksesta muotitaiteilijaksi vuonna 1953. Hän oli Kalevala Koru -yhtiön suunnittelija vuosina 1956–1967, joista pääsuunnittelijana vuodet 1963–1967. Vuonna 1967 Häiväoja siirtyi vapaaksi suunnittelijaksi ja avasi Helsingissä Aleksanterinkadulla Studio Paulan.


title: Paula Häiväoja

text: Häiväoja kuuluu modernin suomalaisen korumuotoilun uranuurtajiin. Häiväojan koruja oli kansainvälisesti esillä ensimmäisen kerran Brysselin maailmannäyttelyssä vuonna 1958 ja sen jälkeen taideteollisuusnäyttelyissä ympäri maailmaa. Hänen ultramodernit korunsa olivat näyttävästi esillä myös Gemmologisen Seuran vuonna 1962 järjestämässä laajassa koru- ja jalokivinäyttelyssä, johon tuolloisista huippumuotoilijoista osallistuivat Paula Häiväojan lisäksi muun muassa Bertel Gardberg, Olli Auvinen, Elis Kauppi, Börje Rajalin, Eero Rislakki ja Jan Salakka. Häiväojan avantgardistisessa korutaiteessa oli loisteliaan veistoksellinen muotokieli. Hän sovelsi töissään kekseliäästi erilaisia ideoita, joihin liittyi muun muassa liikkuvia osia ja heijastavia pintoja. Erilaisten hopeakoruteosten lisäksi Häiväoja suunnitteli 1960-luvulla myös monia kultaisia kaulakoruja, joissa oli geometristen muotojen leikittelyä.


title: Paula Häiväoja

text: Häiväoja suunnitteli myös neulevaatteita, teatteripukuja, lavastuksia ja näyttelyitä. Hän toimi jo 1950-luvulla tuntiopettajana Taideteollisessa oppilaitoksessa ja vuonna 1976 hänet nimitettiin vaatetussuunnittelun yliopettajaksi Taideteolliseen korkeakouluun, jossa hän opetti 1990-luvulle saakka.


title: Paula Häiväoja

text: Vuonna 2001 Häiväoja kutsuttiin Taideteollisen korkeakoulun kunniajäseneksi. Hän on myös Teollisuustaiteen Liitto Ornamon kunniajäsen. Muotitaiteilijat MTO -yhdistyksen jakama "Vuoden vaatetussuunnittelija" -palkinto myönnettiin Häiväojalle vuonna 1985.


title: Paula Häiväoja

text: Häiväojan puoliso oli kuvanveistäjä Heikki Häiväoja, ja pari rakennutti 1950-luvun lopulla Vantaan Ilolaan yhteisen taiteilijakodin. Kotia on aikoinaan esitelty monissa kansainvälisissä design- ja sisustuslehdissä.


title: Bangokan kansainvälinen lentoasema

text: Bangokan kansainvälinen lentoasema () on kansainvälinen lentoasema Kongon demokraattisessa tasavallassa Kisanganin kaupungissa. Lentoasemalla on yksi 3 500 metriä pitkä ja 45 metriä leveä kiitotie. Lentoasemalta on yhteydet muun muassa Gomaan ja pääkaupunki Kinshasaan.


title: Marwan II

text: Marwan II oli umaijadien dynastian viimeinen Damaskoksen kalifaatin kalifi vuosina 744–750.Asemansa Marwan saavutti nousemalla kapinaan ja voittamalla Ibrahimin joukot.


title: Marwan II

text: Marwan oli valtaan noustessaan 50–60-vuotias, ja hänestä oli tullut pohjoisten alueiden vaikutusvaltainen kuvernööri sekä kokenut sodanjohtaja Bysantin vastaisissa taisteluissa. Ilmeisesti hän oli harkinnut vallankaappausta jo Walid II:n murhan aikoina ja edennyt etelään suuren armeijan kanssa. Silloin hän oli kuitenkin tyytynyt Mesopotamian kuvernöörin virkaan. Marwanin valtaannousun tiellä oli Sulaiman ben Hisham, jonka yksityisarmeijan hän kohtasi Damaskoksen ja Baalbekin välisellä tiellä. Marwan voitti taistelun ja oli valmis luovuttamaan kalifin arvon Walid II:n vangituille pojille. Damaskoksen valloituksen jälkeen poikien kohtalo kävi selväksi; heidät oli surmattu ja Marwanista tuli kalifi.


title: Marwan II

text: Vuonna 745 Mesopotamiassa puhkesi kapina. Seuraavana vuonna bysanttilaiset tuhosivat suuren osan laivastoa ja valloittivat Kyproksen, Arabiassa puhkesi kapina ja kalifi menetti Mekan ja Medinan. Abbasidit nosti mustan kapinalipun vuonna 747, ja kalifin sotapäällikkö kärsi tappion. Vihdoin Abu al-Abbas julisti 750 itsensä kalifiksi ja Umaijadien kalifidynastian hallituskausi oli 751 ohi. Silloin abbasidipäällikkö Abu Muslim voitti Marwanin ja hävinnyt kalifi sai surmansa pakomatkalla Egyptissä. Kalifiksi noussut Abu al-Abbas aloitti heti Umaijadien suvun säälimättömän teurastuksen. Suvusta vain yhden, Hisham ibn Abd al-Malikin pojanpojan Abdarrahmanin onnistui paeta Afrikan kautta Espanjaan, minne hän perusti Cordoban emiraatin.


title: J. Peverell Marley

text: J. Peverell Marley (14. elokuuta 1901 San José, Kalifornia – 1964 Santa Barbara, Kalifornia) oli yhdysvaltalainen elokuvaaja. Hän aloitti Famous Players-Laskylla heti valmistuttuaan high schoolista. Marley toimi kuvaajana useissa Cecil B. DeMillen elokuvissa ja äänielokuvan tultua hän työskenteli Metro-Goldwyn-Mayerilla, 20th Century Foxilla ja Warner Brosilla. Marley oli ehdolla parhaan kuvauksen Oscarin saajaksi elokuvista "Suez" (1938) ja "Isä ja me" (1947).


title: J. Peverell Marley

text: Marley oli naimisissa kolme kertaa. Hänen puolisoitaan olivat näyttelijät Linda Basquette, Virginia Ruth McAdoon ja Linda Darnell. Marley on saanut tähden Hollywood Walk of Famelle.


title: Chlorissa

text: Chlorissa on vihermittareihin kuuluva perhossuku. Sen kuvasi James Francis Stephens vuonna 1831. Suvun tieteellinen nimi "Chlorissa" viittaa sekä kreikkalaisen mytologian kevään jumalattareen Khlorikseen että perhosen siipien vihreään väriin ("khloros" = vaaleanvihreä).


title: Chlorissa

text: Sukuun luetaan kuuluvaksi ainakin seuraavat lajit: Näistä ainoastaan kanervamittaria ("C. viridata") tavataan Suomessa.


title: William H. Reynolds

text: William H. Reynolds (14. kesäkuuta 1910 Elmira, New York – 16. heinäkuuta 1997 South Pasadena, Kalifornia) oli yhdysvaltalainen elokuvaleikkaaja. Reynolds oli Oscar-ehdokkaana kaikkiaan seitsemän kertaa. Palkinnon parhaasta leikkauksesta hän sai elokuvista "Sound of Music" (1965) ja "Puhallus" (1973).


title: Ylöstempaus

text: Ylöstempaus (tai tempaus) on kristilliseen eskatologiaan liittyvä tapahtuma, jossa Jeesus palaa maan päälle herättämään kuolleet ja nostamaan uskovat taivaaseen. Tapahtumat mainitaan ainakin Uuden testamentin 1. tessalonikalaiskirjeessä:


title: Ylöstempaus

text: Nykymuotoinen, protestanttisissa kirkoissa viljelty oppi ylöstempauksesta on varsin nuori käsite kristinuskossa. John Nelson Darbyn uskotaan esitelleen sen 1830-luvulla tessalonikalaiskirjeen perusteella. Sen juuret ovat kuitenkin Raamatun ajan alkuseurakunnassa, joka odotti innokkaasti Jeesuksen paluuta.


title: Ylöstempaus

text:
Ylöstempauksen ajallisesta sijoittumisesta suhteessa muihin lopun aikojen tapahtumiin, kuten suureen vaivanaikaan, Harmageddoniin, tuhatvuotiseen valtakuntaan ja tuomiopäivään on erilaisia tulkintoja.
"Novum - Uusi testamentti selityksin" esittelee neljä tulkintavaihtoehtoa perusteluineen:
On myös esitetty, että ylöstempaus tapahtuisi vähitellen suuren vaivanajan kuluessa tai että vain osa seurakunnasta temmattaisiin ylös. Lisäksi suuri osa teologeista tulkitsee ylöstempauksen, tuhatvuotisen valtakunnan tai molemmat symbolisesti eikä kirjaimellisesti. Ylöstempauksen ajankohdasta onkin kiistelty lähinnä Raamatun arvovallan tunnustavien, enemmän tai vähemmän kirjaimellista tulkintaa kannattavien protestanttisten teologien kesken.


title: Ylöstempaus

text: Teologista asiantuntemusta hyödyntävä fiktiivinen kirjasarja Viimeisten päivien vaellus kuvaa lähitulevaisuuteen sijoittuvaa ylöstempausta ja muiden Raamatun lopun ajan ennustusten toteutumista. Kirjasarjasta on tehty myös elokuvia.


title: J. R. R. Tolkien: Elämäkerta

text: J. R. R. Tolkien: Elämäkerta () on Humphrey Carpenterin vuonna 1977 julkaisema elämäkerta J. R. R. Tolkienista. Teoksen on julkaissut suomeksi Nemo vuonna 1998 ja suomentanut Vesa Sisättö. Runojen suomennokset ovat Johanna Vainikaisen.


title: Miesten Superpesiksen kausi 2011

text: Superpesiksen kausi 2011 oli Superpesiksen 22. kausi. Kausi alkoi 4. toukokuuta miesten Mestarit – Muu Suomi -ottelulla, jossa muun Suomen joukkue voitti hallitsevan Suomen mestarin Vimpelin Vedon 2–0 (5–2, 10–2). Varsinainen runkosarja alkoi 10. toukokuuta ja sen viimeiset kierrokset pelattiin miesten sarjassa 2. elokuuta. Suomen mestarit olivat selvillä 17. syyskuuta.


title: Miesten Superpesiksen kausi 2011

text: Miesten SM-kultaa voitti Sotkamon Jymy, jolle mestaruus oli historian 14:s. Mestaruusputki jatkui tästä alkaen katkeamattomana viisi vuotta. Jymy teki samalla historiaa ottamalla 12:nnen perättäisen SM-mitalin. Tiukassa loppuottelusarjassa kaatui edelliskauden mestari Vimpelin Veto voitoin 3–2. Pronssia voitti raahelainen Pattijoen Urheilijat.


title: Miesten Superpesiksen kausi 2011

text: Miesten sarjaan osallistui 11 joukkuetta. Alun perin sarja piti pelata 12 joukkueella, mutta Oulun Lippo ajautui kauden 2010 jälkeen konkurssiin ja joutui luopumaan sarjapaikastaan. Kankaanpään Maila palasi kahdeksan vuoden tauon jälkeen korkeimmalle sarjatasolle voitettuaan Ykköspesiksen edelliskaudella. Sarjasta putosi viime kauden päätteeksi Ulvilan Pesä-Veikot.


title: Miesten Superpesiksen kausi 2011

text: Itä–Länsi-tapahtuma pelattiin 22.–24. heinäkuuta Kouvolassa. Miesten ottelun voitti Lännen joukkue kotiutuskilpailun jälkeen 2–1 (1–6, 5–2, 1–1, 3–1). Naisten ottelussa Länsi oli parempi suoraan 2–0 (5–1, 4–3). Itä–Lännen lisäksi miesten puolella pelattiin kaksi muutakin arvo-ottelua: Mestarit – Muu Suomi -ottelu avasi kauden toukokuussa Vimpelin Saarikentällä, ja Liitto–Lehdistö-ottelu pelattiin Alajärvellä 17. kesäkuuta. Kyseinen ottelu päättyi Liiton voittoon 2–0 (3–1, 8–4).


title: Miesten Superpesiksen kausi 2011

text: Runkosarjassa pisteitä jaetaan seuraavasti: 2–0-voitosta saa kolme pistettä ja 1–0-voitosta kaksi. Jos ottelu on kahden jakson jälkeen tasan (0–0 tai 1–1), molemmat joukkueet saavat yhden pisteen. Tällöin ottelun voittaja ja ylimääräisen (toisen) sarjapisteen saava joukkue ratkaistaan supervuorossa tai tämän jälkeen kotiutuslyöntikilpailussa.


title: Miesten Superpesiksen kausi 2011

text: Runkosarjassa tasapisteissä olevien joukkueiden keskinäisen paremmuuden ratkaisee kolmen pisteen eli 2–0-voittojen määrä tai niiden ollessa tasan kaikkien voittojen määrä. Jos edelleen ollaan tasatilanteessa, ratkaisee tehtyjen ja annettujen juoksujen ero, sitten keskinäisten ottelujen voitot, keskinäisten ottelujen pisteet tai lopulta keskinäisten ottelujen juoksuero.


title: Miesten Superpesiksen kausi 2011

text:
Runkosarja pelattiin kaksinkertaisena sarjana, jonka lisäksi pelattiin maantieteellisesti muodostetut paikallislohkot seuraavasti: Joensuu–Jyväskylä–Kitee–Sotkamo, Koskenkorva–Nurmo–Pattijoki–Vimpeli, jotka pelattiin kaksinkertaisena sarjana, ja Hyvinkää–Kankaanpää–Kouvola, joka pelattiin kolminkertaisena. Yhteensä joukkueille kertyi runkosarjassa 26 ottelua.
Runkosarjan päätyttyä kahdeksan parasta joukkuetta pääsivät pudotuspeleihin. Puolivälierät pelattiin paras seitsemästä -järjestelmällä, välierät ja loppuottelut paras viidestä ja pronssiottelut paras kolmesta. Joka kierroksella runkosarjassa parhaiten sijoittunut joukkue kohtasi heikoimmin sijoittuneen.


title: Miesten Superpesiksen kausi 2011

text: Runkosarjassa sijoille 9–11 sijoittuneiden joukkueiden kausi päättyi runkosarjaan. Mikään joukkue ei pudonnut sarjasta; sen sijaan Ykköspesiksen voittaja nousi suoraan Superpesikseen kaudelle 2012.


title: Buddha-puisto

text: Buddha-puisto, joka tunnetaan myös nimellä Xieng Khuan, on patsaspuisto Vientianen kaupungissa Laosissa. Puistossa on yli 200 buddhalaista ja hindulaista patsasta. Puistossa on myös jumalia, ihmisiä ja eläimiä esittäviä patsaita. Puiston suurin patsas on yli 40 metriä pitkä ja se esittää makaavaa Buddhaa.


title: Buddha-puisto

text: Puisto rakennettiin vuonna 1956. Puiston rakennutti Bunleua Sulilat.


title: Riya Sen

text: Riya Sen (oik. Riya Dev Varma, s. 24. tammikuuta 1981 Kalkutta, Länsi-Bengali) on intialainen näyttelijä ja malli. Hän esiintyi lapsinäyttelijänä elokuvassa "Vishkanya" vuonna 1991, ja hänen ensimmäinen elokuvansa aikuisena oli "Taj Mahal" vuonna 1999. Hänen ensimmäinen kaupallinen menestyksensä oli komedia "Style" vuonna 2001.


title: Riya Sen

text: Seniä pidetään seksisymbolina Intiassa. Vuonna 2007 hän oli yhdeksäntenä "Femina"-lehden 50 kauneimman naisen listalla.


title: Riya Sen

text: Riya Sen kuuluu näyttelijäsukuun; hänen isoäitinsä Suchitra Sen, äitinsä Moon Moon Sen ja sisarensa Raima Sen ovat näyttelijöitä. Hänen isänsä Bharat Dev Varma on Tripuran kuningashuoneen jäsen.


title: Mismatched Couples

text: Mismatched Couples (, "Ching fung dik sau") on vuonna 1985 ensi-iltansa saanut hongkongilainen romanttinen komedia. Elokuvan on ohjannut Yuen Woo-ping ja käsikirjoittanut Cheng Man Wa yhdessä Chui Ching Hongin kanssa. Pääosissa näyttelivät Donnie Yen, Yuen Woo-ping, Wong Wan Si, May Lo ja Anna Kamiyama.


title: Mismatched Couples

text: Eddie on kungfu taitaja ja tanssija, joka ystävystyy iäkkään oopperamestarin Minin kanssa. Mini kuitenkin ihastuu Eddien vanhempaan siskoon Yingiin. Tilanteet muuttuvat vielä monimutkaisemmaksi, kun Eddien serkku Stella ihastuu tanssimestariksi pyrkivään serkkuunsa. Eddie puolestaan on kiinnostunut Annasta.


title: Bill Hunter (näyttelijä)

text: William John ”Bill” Hunter (27. helmikuuta 1940 Ballarat, Australia – 21. toukokuuta 2011 Kew, Melbourne, Australia) oli australialainen näyttelijä, joka tuli tunnetuksi rooleistaan elokuvissa, televisiossa ja ääninäyttelijänä. Hunter aloitti näyttelijänuransa jouduttuaan vetäytymään Australian miesten uinnin olympiajoukkueesta sairauden vuoksi.


title: Bill Hunter (näyttelijä)

text: Hunterille myönnettiin kaksi Australian elokuvainstituutin palkintoa. Niistä ensimmäinen myönnettiin roolista vuoden 1978 elokuvassa "Elämän uutiset" ja toinen roolista vuoden 1981 elokuvassa "Gallipoli". Vuonna 2001 Hunter palkittiin Australian liittovaltion satavuotisjuhlan kunniaksi lyödyllä Centenary Medalilla. Hunter kuoli syöpään 71-vuotiaana vuonna 2011.


title: Erik Berner

text: Erik Sören (”Nalle”) Berner (18. helmikuuta 1922 Helsinki – 8. toukokuuta 2011 Helsinki) oli suomalainen yritysjohtaja, Berner Oy:n pitkäaikainen toimitusjohtaja.


title: Erik Berner

text: Bernerin isoisä Sören Berner oli harjoittanut tuontikauppaa Helsingissä vuodesta 1883. Hänen poikansa Rolf B. Berner aloitti liikkeen johdossa ensimmäisen maailmansodan aikana. Yritys merkittiin 1920-luvun alussa kaupparekisteriin nimellä Sören Berner &Co. Yhtiön toiminta kasvoi ripeästi, vaikka 1930-luvun lama heikensi väliaikaisesti tulosta. Vuonna 1923 oli saatu tilat pääkonttorille Eteläranta 4:stä, jossa se toimii edelleen. Yhtiöön perustettiin erikoisosastoja kuten elintarvike- ja kemikaaliosasto. Vientikauppaa varten perustettiin oma osastonsa.


title: Erik Berner

text: Berner teki vuoden mittaisen opintomatkan Etelä-Amerikkaan. Tämän jälkeen yhtiö avasi suorat kauppayhteydet Brasiliaan, josta yhtiö aloitti kahvintuonnin.


title: Erik Berner

text: Vuonna 1941 yhtiöstä muodostettiin osakeyhtiö, ja Erik Berneristä tuli yhtiön hallituksen jäsen vastuualueenaan rehun tuonti. Valtion asettamien tuontirajoitusten aikana Bernerin rehuosasto toi maahan Argentiinasta leseitä, gluteenirehuja ja maissia sekä Brasiliasta öljyväkirehuja. Erik Berner sai lisäksi johdettavakseen tytäryhtiö Aroma Blend Co Oy:n, joka toi Maizena-tuotteita ja teetä.


title: Erik Berner

text: Rolf Berner luovutti 1958 toimitusjohtajan tehtävät vanhimmalle pojalleen Harry Bernerille, jolloin toiseksi vanhimmasta Erik Berneristä tehtiin varatoimitusjohtaja. Muutos ei käytännössä merkinnyt kuin johtamisen ajanmukaisempaa delegointia, koska Rolf Berner omisti edelleen enemmistön yhtiöstä ja istui sen hallituksen puheenjohtajana. Nuorin veljeksistä Arne Berner johti auto-osastoa, joka ajautui vaikeuksiin. Niiden vuoksi Berner Oy vetäytyi autoalalta, vaikka luopuminen pienensi liikevaihtoa.


title: Erik Berner

text: Veljesten työnjakoa selkeytettiin 1971. Erik Bernerille tuli johdettavaksi agentuurikauppa, kasvinsuojelu- ja kotitarvesektorit sekä muutamaa vuotta aikaisemmin ostettu Karl Beus Oy, joka myi sairaalatarvikkeita. Rolf Bernerin kuoltua 1978 Harry Berneristä tuli hallituksen puheenjohtaja, Arne Berneristä varapuheenjohtaja ja Erik Berneristä toimitusjohtaja. Johdossa oli nyt kolmen veljeksen muodostama troikka, jolla oli komennossaan viisitoista myyntiosastoa, teknokemian tehdas ja muutama tytäryhtiö.


title: Erik Berner

text: Berner Oy:n strategia pysyi ennallaan. Velan ja riskin ottoa vältettiin ja keskityttiin olemassa olevien toimialojen kehittämiseen. Rolf Bernerin kehittämää voitonjakomallia jatkettiin. Sen mukaan kymmenen prosenttia yhtiön nettotuloksesta jaettiin vuosittain työntekijöille. Hyvinä vuosina he saivat jopa parin kuukauden ylimääräisen palkan, huonoina aikoina se saattoi olla vain parin viikon tili.


title: Erik Berner

text: Erik Bernerille myönnettiin kauppaneuvoksen arvo 1980. Vuonna 1988 hän siirtyi pois toimitusjohtajan tehtävistä ja luovutti yhtiön vetovastuun seuraavalle sukupolvelle.


title: Erik Berner

text: Berner oli Suomen Jääpalloliiton puheenjohtaja 1972–1978 ja oli keskeinen henkilö liittoa perustettaessa. Hän oli aktiivinen toimija myös tenniksen parissa ja Tennisliitossa, jonka hallituksen jäsen hän oli 1949–1964. Suomen Tykistömuseota ylläpitävän Tykkimiehet ry:n puheenjohtaja hän oli 1982–1988.


title: Nylkeminen

text: Nylkeminen on eläimen nahan poistosta käytetty termi. Nylkemistä käytetään turkiseläinten turkin irrotukseen ja kalojen nahan poistoon. Nylkeminen suoritetaan eläimen kuoleman jälkeen.


title: Nylkeminen

text: Ihmisen nylkemistä elävältä on käytetty menneinä aikoina kidutus- ja teloitusmenetelmänä.


title: Heikki Kaukoranta

text: Ilmo Kauppi Äyrämö Heikki Samuli Kunnari Kaukoranta (s. 20. elokuuta 1942 Seinäjoki) on sarjakuvien suomentaja ja sarjakuvalehtien päätoimittaja, joka on työskennellyt vuosikymmeniä sarjakuvan parissa. Hän on muun muassa suomentanut "Tintti"-sarjakuvia, "Corto Malteseja" ja "Lucky Lukeja" yhdessä puolisonsa Soile Kaukorannan (1942–2004) kanssa.


title: Heikki Kaukoranta

text: Heikki Kaukoranta työskenteli vuosina 1964–2006, eläkkeelle jäämiseensä saakka, päätoimisesti kirjastonhoitajana Kansalliskirjastossa, jossa hän muun ohessa huolehti kirjaston sarjakuvakokoelmasta ja teki sarjakuvasta joukon ensimmäisiä suomenkielisiä tutkielmia estetiikan oppiaineeseen.


title: Heikki Kaukoranta

text: Kaukoranta on palkittu Otavan kirjasäätiön tunnustuspalkinnolla vuonna 1979 ja Kemin sarjakuvapäivillä 2009 Lempi Grand Prix’llä toiminnastaan sarjakuvan hyväksi. Sarjakuvaneuvoksen arvonimen hän sai vuonna 1981.


title: Harry Helenius

text: Harry Gustaf Helenius (s. 22. kesäkuuta 1946 Oulu) on suomalainen diplomaatti. Hän toimi Suomen suurlähettiläänä Ruotsissa vuosina 2011–2014, Saksassa 2008–2011 ja Venäjällä 2004–2008. Lisäksi hän on palvellut muun muassa Madridissa (1978–1981), Wienissä (1986–1988) ja pääkonsulina Pietarissa (1998–2001).


title: Harry Helenius

text: Koulutukseltaan Helenius on filosofian kandidaatti Helsingin yliopistosta. Hän tuli ulkoasiainministeriön palvelukseen vuonna 1973 ja teki ministeriössä yli 40 vuoden uran jääden eläkkeelle kesällä 2014.


title: Luettelo kalifeista

text: Tämä on luettelo kalifeista.


title: Luettelo kalifeista

text:
"Sunna- ja ahmadimuslimit tunnustavat nämä neljä hurskaiksi ja oikein johdetuiksi hallitsijoiksi.Umaijadit hallitsivat arabien valtakuntaa kalifeina. Damaskuksesta käsin vuosina 661-750. Sen jälkeen kun abbasidien hallitsijasuku oli heidät syrjäyttänyt, suku hallitsi edelleen Cordóban emiirikuntaa Espanjassa ja julistautuivat myöhemmin jälleen kalifeiksi.
"(Córdoban kalifaatti käsitti Espanjan ja osan Marokkoa. Samaan aikaan Abbasidit hallitisivat suurinta osaa islamilaisista maista. Useimmat muslimit eivät pitäneet Córdoban hallitsijoita laillisina kalifina.")"(Ei tunnustettu Iberian niemimaan ja eräillä Pohjois-Afrikan muslimialueilla)".


title: Luettelo kalifeista

text: "(Abbasidien valtakauden loppupuolella muslimihallitsijat alkoivat käyttää muitakin arvonimiä kuten sulttaani.) "


title: Luettelo kalifeista

text:
"(Sen jälkeen kun mongolit vuonna 1258 valloittivat Bagdadin, osa abbasideista pakeni Kairoon Siellä heidän jälkeläisensä toimivat pääasiassa seremoniallisina kalifeina Egyptiä hallinneiden mamelukkien alaisuudessa.)""Osmanien (ottomaanien) hallitsijasuku oli alkujaan maallinen valloittajasuku, joka käytti alun perin sulttaanin arvonimeä mutta omaksui pian myös joukon alistamiensa kansojen hallitsijoiden arvonimiä".
Atatürkin hallitus lakkautti kalifaatin virallisesti 3. maaliskuuta 1924.


title: Codnorin linna

text: Codnorin linna on keskiaikaisen linnan raunio Englannin Derbyshiressä. Linnan historia alkaa 1000-luvulta. Se oli 300 vuoden ajan vaikutusvaltaisen Greyn suvun hallussa. Sen sijaintipaikka Erewashin laakson yläpuolella mahdollisti laajojen alueiden hallitsemisen sieltä käsin. Kuitenkaan itse Codnorin kylästä linnaa ei näe, vaikka sinne on matkaa alle kaksi kilometriä.


title: Codnorin linna

text: Codnorissa on luultavasti ollut normanniaikana paaluvarustus ja vallihauta, joka on muunnettu kivilinnaksi 1200-luvulla. Suurin osa rakennuksista on nyt raunioina, jäljellä on kolmekerroksinen linnansaleja sisältänyt osa, jäänteitä majoitustiloista, kaksikerroksiset porttitornit ja pyöreitä nurkkatorneja. Linnassa on ollut yläpiha ja alapiha, alapihalle on rakennettu 1600-luvulla maatalo käyttäen osaksi materiaalia jo raunioituneesta linnasta.


title: Codnorin linna

text: Normanniaikaisen paaluvarustuksen rakennutti William Peverel, joka itse asui Peverilin linnassa Castletonissa. Hänen alaisensa, Warner-niminen mies hallitsi sitä ainakin vuonna 1086. Avioliiton kautta linna siirtyi paroni Henry De Greylle, joka aloitti suuremman ja vahvemman kivilinnan rakennustyöt 1200-luvun alussa. Henry de Grey oli seurannut Rikhard I Leijonamieltä ristiretkille. Hän oli maan vaikutusvaltaisimpia ja varakkaimpia paroneita, jolla oli maaomaisuutta Derbyshiren lisäksi Essexin Thurrockissa. Hänen aikanaan linnassa oli vallihauta, laskusilta, vankka kivimuuri ja sen takana kivinen linnansali.


title: Codnorin linna

text: Henryn kuoltua Codnorin peri Richard de Grey, joka oli Juhana Maattoman suosiossa. Hänen jälkeensä linna kulki Greyn suvussa lähes kolmensadan vuoden ajan. 1300-luvulla Richard de Grey muutti linnan julkisivua ja rakennutti portin viereen pyöreät vartiotornit. 1400-luvulla linnaa laajennettiin lähes kaksinkertaiseksi rakentamalla eteläinen linnanpiha. Senaikaiset rakenteet ovat tuhoutuneet lähes täysin.


title: Codnorin linna

text: Viimeinen Codnorissa asunut suvun jäsen oli Henry de Grey, joka kuoli pääsiäisenä 1496 ilman miespuolista perijää. Kuninkaan suostumuksella linnan sai ostaa kapteeni John Zouch, joka oli kaukaista sukua de Greylle. Zouch kasvatti Codnorin tiluksia kattamaan alueen, jota nykyisin kutsutaan Codnor Parkiksi. Zouchin suku asui linnassa 1496-1634.


title: Codnorin linna

text: Vuonna 1634 Sir George Zouch teki vararikon ja muutti Amerikkaan. Linna tiluksineen myytiin Yorkin arkkipiispalle. Jo Zouchin suku oli ilmeisesti myynyt linnasta rakennustarvikkeita, mutta arkkipiispan aikana purkaminen oli vauhdikasta, ja linnan rakennusmateriaaleista tehtiin kuusi maalaistaloa. Zouchit aloittivat myös raudan kaivamisen linnan alueelta.


title: Codnorin linna

text: Vuonna 1692 se myytiin Sir Streynsham Masterille. Sen jälkeen linna oli asumattomana, mutta edelleen Masterin suvun omistuksessa 1800-luvulle asti. Charles Legh Hoskins Master myi linnakiinteistön kaivosyhtiölle 1868. Kaivosyhtiöllä oli rautaruukki Codnor Parkissa. Vuonna 1965 ehdotettiin raunioiden purkamista, minkä maakuntaneuvosto hyväksyi mutta alueneuvosto esti. Vuonna 1968 tontti myytiin yksityishenkilölle ja vuonna 1978 hiilikaivosyhtiölle, jonka seuraaja omistaa sen edelleen.


title: Codnorin linna

text: Linnankukkulalta on kaivettu rautamalmia, joten sen rakenteet ovat pahasti vaurioituneet. Siitä on myös varsin huolettomasti otettu kiviä rakennusmateriaaliksi.


title: Codnorin linna

text: Vuonna 1998 English Heritage luokitteli linnan uhanalaiseksi historialliseksi monumentiksi, joten sen omistava hiilikaivosyhtiö UK Coal joutui tekemään rakennustöitä, jotka pysäyttivät sen tuhoutumisen. Työt saatiin päätökseen 2008. Linna ei ole nykyisin avoinna yleisölle. Codnorin linnan perinnesäätiön tavoitteena on kunnostaa linna sellaiseen kuntoon, että vierailijat pääsisivät jälleen kulkemaan sen muureilla. Säätiö on perustettu vuonna 2006.


title: Codnorin linna

text: Vuonna 2007 linnan vallihaudasta löytyi harvinainen Henrik viidennen aikainen kultakolikko, joka on ajoitettu suunnilleen vuoteen 1420. Löytö on nykyisin nähtävänä Derbyn kaupunginmuseossa.


title: Lampinen

text: Lampinen on suomalainen sukunimi. Osaksi se on vanhaa itäsuomalaista alkuperää, osaksi kuuluu nuoriin, otettuihin länsisuomalaisiin sukunimiin, joissa on liitetty johonkin luontoaiheiseen sanaan pääte nen vanhojen itäsuomalaisten sukunimien mallin mukaisesti. Tunnettuja nimenkantajia:


title: Christine Lagarde

text: Christine Madeleine Odette Lagarde (o.s. "Lallouette", s. 1. tammikuuta 1956 Pariisi) on Kansainvälisen valuuttarahaston (IMF) pääjohtaja ja Ranskan entinen valtiovarainministeri.


title: Christine Lagarde

text: Lagarde toimi aiemmin maatalous- ja kalastusministerinä (2005–2007) ja kauppaministerinä (2007) Dominique de Villepinin hallituksessa. Valtiovarainministeriksi hänet nimitettiin kesäkuussa 2007, jolloin hänestä tuli ensimmäinen talousasiosista vastaava naisministeri G8-maissa. Financial Timesin mukaan Lagarde oli vuonna 2009 euroalueen paras talousministeri. Kesäkuussa 2011 Lagarde nimettiin IMF:n pääjohtajaksi. Hän seurasi tehtävässä skandaalin takia eroamaan joutunutta Dominique Strauss-Kahnia. Lagarden kausi alkoi 5. heinäkuuta 2011.


title: Christine Lagarde

text: Elokuussa 2011, alle kuukausi Lagarden astumisesta IMF:n johtoon, ilmoitettiin Lagardea vastaan aloitetusta väärinkäytöstutkinnasta. Se liittyi vuoden 2008 tuomioon liikemies Bernard Tapien ja Crédit Lyonnais-pankin välillä. Ranskan oikeus tutki väitteitä, joiden mukaan Tapielle maksettu 285 miljoonan euron rahaerä olisi myönnetty lainvastaisin perustein. Lagarde kiisti tehneensä mitään lainvastaista ja vältti asiasta rikossyytteet toukokuun 2013 lopussa.


title: Christine Lagarde

text: Toukokuussa 2014 Lagarde arvosteli rajusti pankkeja ja finanssisektoria. Hänen mukaansa ne keskittyvät liiaksi nopeisiin voittoihin luottamuksen kustannuksella. Hän oli myös huolissaan siitä, että kasvava eriarvoisuus on uhka kasvulle, demokratialle ja ihmisoikeuksille. Vuonna 2014 Lagarde oli Forbesin listalla maailman viidenneksi vaikutusvaltaisin nainen.


title: Christine Lagarde

text: Koulutukseltaan Lagarde on työoikeuteen perehtynyt juristi. Hän asui aiemmin 25 vuotta Yhdysvalloissa ja toimi Chicagossa suuren asianajotoimiston Baker & McKenzien johdossa. Hän edustaa keskustaoikeistolaista konservatiivipuoluetta Union pour un Mouvement Populairea. Lagardea on luonnehdittu hyvin määrätietoiseksi ja neuvottelijana piinkovaksi. Hän on kilpaillut nuorena Ranskan taitouintijoukkueessa.


title: Tenkanen

text: Tenkanen voi viitata seuraaviin:


title: Roman William Cress

text: Roman William Cress (s. 2. elokuuta 1977 Kaven) on marshallinsaarelainen yleisurheilija, joka kilpailee pikajuoksussa. Hän edustaa seuratasolla yhdysvaltalaista Chizel Track Clubia.


title: Roman William Cress

text: Cress osallistui MM-kisoihin ensimmäistä kertaa Sevillassa 1999. Hän jäi tuolloin 100 metrillä alkueriin juostuaan matkan 10,70 sekunnissa. Cress juoksi saman matkan myös Pekingin olympialaisissa 2008, joissa hän oli 31-vuotiaana maansa vanhin osanottaja. Hän jäi alkueränsä viimeiseksi ja putosi.


title: Roman William Cress

text: "Lähde: IAAF"


title: Sijaissynnytys

text: Sijaissynnytys tarkoittaa sopimusta, jossa lapsi kasvaa lainakohdussa. Useimmiten sijaissynnyttäjä on tulevien vanhempien lähisukulainen. Sijaissynnytys on monelle naiselle ainoa keino saada oma biologinen lapsi, joskaan syntyvän lapsen ei välttämättä tarvitse olla tulevien vanhempien biologinen lapsi.


title: Sijaissynnytys

text: Eräissä maissa sijaissynnytys on laillista, toisissa kiellettyä kuten vuodesta 2007 Suomessa ja kolmansissa se on kiellettyä esimerkiksi muilta kuin heteropareilta tai esimerkiksi kustannusten korvaamista suuremmat palkkiot ovat kiellettyjä. Eräissä maissa tulevat vanhemmat tekevät sijaissynnyttäjän kanssa etukäteen sopimuksen adoptiosta tai lapsi on jo syntyessään laillisesti heidän.


title: Sijaissynnytys

text: Suomessa sijaissynnytystä ei ollut kielletty ennen kuin vuonna 2007 säädettiin hedelmöityshoitolaki. Muun muassa Väestöliitto järjesti sijaissynnytyksiä ja maassa on parikymmentä sijaissynnytyksellä alkunsa saanutta lasta.Hedelmöityshoitolaissa asia muotoillaan niin että "hoitoja ei saa antaa jos on syytä olettaa että lapsi on aikomus antaa ottolapseksi." Toisaalta vihitty henkilö ei voi hakeutua hoitoihin muun kuin kumppaninsa kanssa. Vuonna 2011 oikeusministeriössä on alettu suunnitella sijaissynnytyksen rajoitettua laillistamista. Monet suomalaiset käyttävät yhdysvaltalaisten, venäläisten tai intialaisten klinikoiden palveluita sijaissynnytyksiin.


title: Sijaissynnytys

text: Vuonna 2018 albanialaisnainen kantoi suomalaislääkäri Erkko Välimäen lasta Pohjoismaissa Tammuz Nordic Surrogacyn kautta. Välimäki ryhtyi sivutyönään neuvomaan Tammuzin kautta lapsia hankkivia suomalaisia. Albaniassa sijaissynnytys on laillista.


title: Sijaissynnytys

text: Sijaissynnyttäjien kriteerit ovat, että naisen tulee olla vapaaehtoinen eikä hän saa olla liian köyhistä olosuhteista. Hänellä täytyy olla omaa kokemusta synnyttämisestä, eikä siinä ole saanut ilmetä komplikaatioita. Vapaaehtoisuus varmistetaan haastattelemalla halukas nainen ja järjestämällä tälle asianajaja ja tarvittaessa tulkki.


title: Sijaissynnytys

text: Maistraatin henkikirjoittajan mukaan lapsi ei saisi Suomen kansalaisuutta, jos sijaissynnytys käy ilmi. Välimäki kertoo silti tekeillä olevasta sijaissynnytyksestään samassa artikkelissa.


title: Sijaissynnytys

text: Ruotsissa lainsäädäntö kieltää lapsettomuushoidot niin että sekä vieraan siittiön että munasolun käyttäminen hedelmöityshoitoihin on kielletty. Käytännössä tämä johtaa sijaissynnytykseen tähtäävien hoitojen estymiseen.


title: Sijaissynnytys

text: Virossa ei ole lainsäädäntöä sijaissynnytyksiin liittyen. Toiminta ei siis ole kiellettyä, mutta ei myöskään lailla säädeltyä. Tilanne siis vastaa Suomen käytäntöjä ennen vuotta 2007. Isä saa isyyden tunnustamalla lapsensa, aiottu (usein biologinen) äiti myöhemmin perheen sisäisen adoption kautta.


title: Sijaissynnytys

text: Venäjällä hedelmöityshoidot ovat lailla säädeltyä toimintaa. Kantaja allekirjoittaa jo ennen hoitojen alkua sopimuksen lapsen luovutuksesta joten juridisesti asia on selvä. Kantajalle voidaan myös maksaa kohtuullinen hoidon korvaus kustannusten lisäksi.


title: Sijaissynnytys

text: Yhdysvalloissa sijaissynnytys on neljässä osavaltiossa kiellettyä ja muutamassa rajoitettua. Erityisen suosittua maksullinen sijaissynnytys on Kaliforniassa.


title: Sijaissynnytys

text: Joissakin Yhdysvaltojen osavaltioissa lapsi on jo syntyessään tulevien vanhempiensa laillinen lapsi, ei sijaissynnyttäjän.


title: Sijaissynnytys

text: Vuoteen 2007 mennessä Yhdysvalloissa tapahtuneista 15 000 sijaissynnytyksestä 60:ssä oli ollut juridisia ongelmia, joista suurimmassa osassa tulevat vanhemmat eivät halunneetkaan ottaa lasta vastaan, ja pieni osa oli sellaisia, joissa synnyttäjä ei halunnut luopua lapsesta. Synnyttäjän omia sukusoluja ei käytetty 96 %:ssa tapauksista. Useimmat tulevat vanhemmat olivat heteropareja. Useimmiten sijaissynnyttäjälle maksettiin kymmeniä tuhansia dollareita, ja halukkaita synnyttäjiä klinikoilla on moninkertaisesti kysyntään nähden.


title: Sijaissynnytys

text: Israelissa maksullinen sijaissynnytys on laillista mutta vain valtion hyväksymin sopimuksin. Vanhempien pitää olla samaa uskontoa tunnustava hedelmätön heteropari ja sijaissynnyttäjällä ei saa olla puolisoa.


title: Sijaissynnytys

text: Joissakin maissa maksulliset sijaissynnytykset ovat sallittuja, toisissa vain maksuttomat, ja monissa maissa on muita rajoituksia.


title: Sijaissynnytys

text: Sijaissynnytys on laillista muun muassa Belgiassa, Hollannissa, Englannissa ja Kreikassa. Georgiassa sijaissynnytys on ollut laillista vuodesta 1992.


title: Sijaissynnytys

text:
Ukrainassa sijaissynnytys on laillista ja hoitoa tarvitsevia klinikoita on paljon.
Intiassa sijaissynnytys on laillista korkeimman oikeuden päätöksen perusteella.


title: Sijaissynnytys

text: Palkkioton sijaissynnytys on sallittua Australiassa (paitsi Tasmania), Pohjois-Australiassa palkkioitakaan ei ole kielletty.


title: Sijaissynnytys

text: Kanadassa vain maksuton sijaissynnytys on laillista.


title: Sijaissynnytys

text: Hongkongissa sijaissynnytys on laitonta.


title: Sijaissynnytys

text: Saudi-Arabiassa uskonnolliset viranomaiset eivät hyväksy sijaissynnytystä, mutta siellä on sen sijaan tehty kohdunsiirto hedelmättömälle naiselle.


title: Sijaissynnytys

text: Helsingin Sanomien mukaan sijaissynnytys tulee sallia mutta palkkiot tulee kieltää, jottei kukaan taloudellisessa ahdingossa oleva suostuisi rahan vuoksi sijaissynnyttäjäksi.


title: Sijaissynnytys

text: Perhesosiologi Juha Jämsän mukaan sijaissynnytysten kielto siirtää ilmiön ongelmallisiin kehittyviin maihin kuten Venäjään ja Intiaan, ja siksi tulisi harkita palkkioon perustuvan sijaissynnytyksen laillistamista Suomessa.


title: Sijaissynnytys

text: Helsingin Sanomien artikkelin mukaan nykyinen lainsäädäntö on epätasa-arvoista, koska se sallii hedelmöityshoidot itsellisille naisille muttei sijaissynnytystä miehille.


title: Sijaissynnytys

text: Itsellisen miehen on erityisen vaikeaa adoptoida lasta, koska nyt maailman vaurastuttua yhä harvempi enää antaa lapsiaan adoptioon, ja luovuttajamaat asettavat pariskunnat etusijalle.


title: Sijaissynnytys

text: Väestöliiton tutkija pitää pohtimisen arvoisena sitä, että sijaissynnyttäjään kohdistuvat raskauksiin liittyvät lääketieteelliset riskit, vaikka ne ovatkin pieniä. Toisaalta hän ymmärtää miesten raastavan lapsenkaipuun ja soisi kaikille haluaville lapsen.


title: Sijaissynnytys

text: Family and Child Psychology Research Centren (UK) vuonna 2002 tekemän tutkimuksen mukaan sijaissynnyttäjillä ei yleensä ollut vaikeuksia luopua kantamastaan lapsesta ja että vastaanottajaäidit suhtautuivat lapsiinsa lämpimämmin kuin lapsensa itse synnyttäneet äidit keskimäärin.


title: Sijaissynnytys

text: Antropologisten tutkimusten mukaan sijaissynnyttäjät käyttävät useita etäännytysmenetelmiä raskauden aikana varmistaakseen, etteivät kiinnity lapseen. Monet sijaissynnyttävät pyrkivät kehittämään tulevan äidin emotionaalista kiintymystä kantamaansa lapseen. Lapsen luovutuksen jälkeen sijaissynnyttäjien ylivoimainen enemmistö kokee voimaantuneensa sijaissynnyttäjäkokemuksestaan. Kahdenkymmenen vuoden aikana tehtyjen kvalitatiivisten ja kvantitatiivisten tutkimusten mukaan suurin osa sijaissynnyttäjistä on tyytyväisiä, ei kiinnity kantamaansa lapseen ja on tyytyväinen sijaissynnyttämiseensä vielä kymmenen vuotta jälkeenpäin. Jotkut pitävät sijaissynnytystä elämänsä tärkeimpänä tekona.


title: Sijaissynnytys

text: Raskauden viimeisinä kuukausina sikiön tiedetään kuulevan etenkin äitiinsä liittyviä ääniä ja oppivan jo kohdussa.


title: Sijaissynnytys

text: Voi olla ongelmallista, jos lapsi on synnyttyään oikeudettomassa tilassa, jossa ei ole selkeästi määritelty, ketkä ovat hänen holhoojiaan.


title: Zamir Kabulov

text: Zamir Kabulov (s. 22. heinäkuuta 1954 Uzbekistan) on korkea-arvoinen venäläinen diplomaatti, joka on toiminut erityisesti Venäjän edustustossa Afganistanissa ja myös YK:n neuvonantajana Afganistanin kysymyksissä asemapaikkanaan Pakistan sekä edustanut Venäjän ulkoministeriä neuvoteltaessa Bonnin sopimusta. Vuodesta 2004 hän on jälleen ollut suurlähettiläänä Kabulissa. Hän suhtautuu kriittisesti Naton toimiin maassa.


title: Zamir Kabulov

text: Kabulov on neuvonut Yhdysvaltoja välttämään Venäjän virheet Afganistanissa, kannattaa sotilaallista ratkaisua ja laskee vastuun Afganistanin tilanteen ratkaisusta Yhdysvalloille: "Ongelman aiheuttaja on Yhdysvallat, joten Yhydsvalloilla on myös vastuu sen ratkaisemisesta. - - panostakaa tehokkaasti ja panostakaa nyt, mutta älkää jääkö - - liian pitkäksi aikaa, niin kuin me teimme."


title: Dmitri Rjabykin

text: Dmitri Anatoljevitš Rjabykin (, s. 24. maaliskuuta 1976 Moskova, Venäjän SFNT, Neuvostoliitto) on venäläinen jääkiekkoilija, pelipaikaltaan puolustaja. Hän edustaa KHL-liigan [Jugra Hanty-Mansijsk]]ia.


title: Vapaaehtoinen vaihto

text: Vapaaehtoinen vaihto (vapaaehtoinen transaktio) tarkoittaa jonkin esineen tai asian vaihtamista toiseen suostuvaisten kesken. Vapaaehtoinen vaihto on markkinatalouden toiminnan ytimessä.


title: Vapaaehtoinen vaihto

text: Taloustieteilijöiden mukaan vapaaehtoiset vaihdot lisäävät talouden tehokkuutta, siis myyjä, ostaja ja mahdolliset muut sopimusosapuolet saavat niistä hyötyä. Professori Arnold Klingin mukaan eräissä tapauksissa jonkin vapaaehtoisen vaihdon kieltäminen voi hyödyttää jotakuta muiden kustannuksella.


title: Vapaaehtoinen vaihto

text: Vapaaehtoista vaihtoa verrataan usein valtion verojen, lakien ja sääntelyn määräämiin ei-vapaaehtoisin vaihtoihin.


title: Kiilapalsta

text: Kiilapalsta (ruots. "Kilskiftet") on pieni Vaasan kaupunginosa, joka kuuluu samaan yhtenäiseen alueeseen Teeriniemen, Huutoniemen ja Melaniemen kanssa ja on Ristinummen länsipuolella. Sieltä on 4,5 km Vaasan torille. Kiilapalsta on pientaloaluetta, jossa on 1960-luvulla rakennettuja omakotitaloja. Lähimmät palvelut ovat viereisellä Huutoniemellä.


title: Robert Burks

text: Robert Burks (1910 Newport Beach, Kalifornia – 1968 Los Angeles, Kalifornia) oli yhdysvaltalainen elokuvaaja. Hän oli Warnerin elokuvastudioiden kuvatehosteosaston johdossa vuosina 1944–1949 ja oli erikoistunut pienoismalleihin. Burksin yhteistyö kuvaajana Alfred Hitchcockin kanssa alkoi tämän Warnerille tekemästä elokuvasta "Muukalaisia junassa" (1951). Kun Hitchcock myöhemmin siirtyi Paramountille ja Universalille, Burks siirtyi hänen mukanaan. Burks oli Oscar-ehdokkaana kaikkiaan neljä kertaa. Palkinnon parhaasta kuvauksesta hän sai elokuvasta "Varkaitten paratiisi" (1955). Burks ja hänen vaimonsa kuolivat tulipalossa vuonna 1968.


www.liisanblogi.net on Tuija Lehtisen vuonna 2006 ilmestynyt Otavan kustantama nuortenkirja, jossa kerrotaan nuoresta tytöstä Liisa Virtasesta ja hänen pitämästään blogista. Kirja sai ilmestymisvuonnaan Topelius-palkinnon.


Kirjassa Liisa perheineen aikoo muuttaa vuodeksi Ruotsiin isän saadessa siirron Uppsalaan. Liisa ei halua muuttaa, koska ei osaa ruotsia kovin hyvin, joten hän muuttaa isänsä sisarusten luokse "Big Cityyn". Liisa pitää kokemuksistaan blogia, jota lukevat ja kommentoivat muiden muassa nimimerkit Miss Nasu ja Murikka. Liisa on tunnistavinaan käyttäjänimien takaa koulututtujaan, mutta vähitellen selviää, ettei internetissä kaikki aina ole sitä miltä näyttää.


title: Billy Eckstine

text: William Clarence ”Billy” Eckstine (alk. Eckstein; 8. heinäkuuta 1914 Pittsburgh – 8. maaliskuuta 1993 Pittsburgh) oli yhdysvaltalainen laulaja ja orkesterinjohtaja. Hän lauloi Earl Hinesin yhtyeessä vuosina 1939–1943 ja vuonna 1944 perusti oman big bandinsä, johon kuului lukuisia bebop-tyylin tulevia tähtiä, kuten Dizzy Gillespie, Charlie Parker, Miles Davis, Fats Navarro, Gene Ammons, Dexter Gordon, Tadd Dameron ja Art Blakey.


title: Billy Eckstine

text: Eckstine oli aikansa suosituimpia mustaihoisia mieslaulajia ja hänet tunnettiin erityisesti balladien tulkitsijana. Hänen tyylillään on ollut merkittävä vaikutus myöhempien sukupolvien laulajiin.


title: Billy Eckstine

text: Eckstine, syntymänimeltään William Clarence Eckstein, syntyi 8. heinäkuuta 1914 Pittsburghissa ja vietti nuoruutensa Washingtonissa. Hän pelasi jalkapalloa nuoruudessaan ja harkitsi ammattiurheilijaksi ryhtymistä, mutta joutui hylkäämään haaveen teini-iässä tapahtuneen solisluun murtuman takia. Eckstine opiskeli Howardin yliopistossa, mutta jätti opintonsa kesken vuonna 1933.


title: Billy Eckstine

text: Eckstine voitti vuonna 1930 kykyjenetsintäkilpailun imitoimalla Cab Callowaytä. Laulu-uransa alussa hän vaihtoi sukunimensä kirjoitusasun Ecksteinista Eckstineksi. Hän työskenteli uransa alussa laulajana Washingtonissa, Buffalossa, Detroitissa ja Chicagossa. Laulamisen lisäksi hän soitti trumpettia, pasuunaa ja kitaraa.


title: Billy Eckstine

text: Vuonna 1939 Eckstine liittyi Chicagossa Earl Hinesin Grand Terrace Orchestra -yhtyeeseen laulajana, soittaen ajoittain myös trumpettia. Hän soitti Hinesin kokoonpanossa vuoteen 1943 asti nauhoittaen tänä aikana yhtyeen kanssa muun muassa oman sävellyksensä ”Jelly, Jelly” (1940). Hinesin yhtyeestä lähdettyään hän esiintyi jonkin aikaa sooloartistina. Hän soitti muun muassa Yacht Clubilla New Yorkin 52nd Streetillä, jossa esiintyivät myös Dizzy Gillespie ja Trummy Young. Gillespie ja saksofonisti Budd Johnson kannustivat Eckstinea perustamaan oman orkesterin.


title: Billy Eckstine

text: Vuonna 1944 Eckstine perusti oman bebop-tyylille omistautuneen big bandinsä, johon liittyi useita soittajia Earl Hinesin yhtyeestä. Yhtye pysyi yhdessä vain kolme vuotta ja nauhoitti National- ja Savoy-levy-yhtiöille. Vaikka yhtyeen ura jäi lyhytaikaiseksi Eckstinen soolouralle siirtymisen vuoksi, sen tuki osoittautui tärkeäksi yhtyeeseen kuuluville muusikoille kuten Charlie Parkerille, Dizzy Gillespielle, Dexter Gordonille, Art Blakeylle, Fats Navarrolle, Gene Ammonsille ja Kenny Dorhamille.


title: Billy Eckstine

text: Eckstine nauhoitti vuonna 1945 kappaleet ”Cottage for Sale” ja ”Prisoner of Love”, joista kumpaakin myytiin yli miljoona kappaletta. Vuonna 1947 hän teki sopimuksen MGM-yhtiön kanssa. Hän nauhoitti MGM:lle menestyskappaleet ”Everything I Have Is Yours” (1947), ”Blue Moon” (1948), ”Caravan” (1949) ja ”My Foolish Heart” (1950).


title: Billy Eckstine

text: 1950-luvulle tultaessa Eckstinen omintakeinen laulutyyli alkoi menettää suosiotaan. Hän nauhoitti myöhemmällä urallaan harvemmin ja keskittyi enemmän konsertoimiseen. Erityisen paljon hän esiintyi Las Vegasin kasinoilla. 1960-luvulla hän osallistui muun muassa Sarah Vaughanin ja Count Basien nauhoituksiin. Hänen viimeinen nauhoituksensa, Benny Carterin kanssa nauhoitettu "Billy Eckstine Sings with Benny Carter" sai Grammy-ehdokkuuden vuonna 1986.


title: Billy Eckstine

text: Eckstine kuoli syntymäkaupungissaan Pittsburghissa 8. maaliskuuta 1993 sydänkohtaukseen.


title: Billy Eckstine

text: Valkoiset jazzlaulajat esittivät usein romanttisia balladeja, mutta ennen Eckstinea ja Duke Ellingtonin orkesterista tunnetuksi tullutta Herb Jeffriesiä mustat esittäjät pysyttelivät blues- ja novelty-kappaleissa. Eckstine puolestaan tuli erityisesti tunnetuksi nimenomaan balladien tulkitsijana.


title: Billy Eckstine

text: Eckstinen laulutyylillä oli suuri merkitys 1940- ja 1950-lukujen mustille jazzlaulajille, samoin kuin Frank Sinatralla saman aikakauden valkoihoisille laulajille. Häntä kutsuttiinkin joskus lisänimellä ”seepianvärinen Sinatra”. Eckstine äänestettiin "Metronome"-lehden kyselyssä parhaaksi mieslaulajaksi vuosina 1949 ja 1950. Hän oli samoina vuosina myös "Down Beat" -lehden lukijoiden valinta suosituimmaksi laulajaksi. Hän sai ensimmäisenä mustaihoisena laulajana kuvansa "Life"-lehden kanteen.


title: Billy Eckstine

text: Billy Eckstine sai tähden Hollywood Walk of Famelle vuonna 1960.


title: Billy Eckstine

text: Eckstine oli naimisissa kahdesti. Hänen ensimmäinen vaimonsa June oli Eckstinen tavoin laulaja, ja he menivät naimisiin vuonna 1942. Eckstinen toinen avioliitto Carolle Draken kanssa kesti vuodesta 1953 vuoteen 1977. Billy Eckstinellä oli yhteensä seitsemän lasta. Hänen tyttärensä Gina Eckstine on laulaja ja hänen poikansa Ed Eckstine on toiminut muun muassa levy-yhtiö Mercury Recordsin johdossa.


title: Hullu yö

text: Hullu yö on Kaija Kärkisen vuonna 1991 levytetty kappale. Kappale edusti Suomea vuoden 1991 Eurovision laulukilpailussa ja sijoittui saamillaan kuudella pisteellä 20. sijalle eli kolmanneksi viimeiseksi.


title: Hullu yö

text: Kappaleen sävelsi Ile Kallio ja sanoitti Jukka Välimaa.


title: Purje-evät

text: Purje-evät ("Veliferidae") on kiiltolahnakaloihin kuuluva kalaheimo. Heimon lajit elävät Intian valtameren ja Tyynenmeren alueilla.


title: Purje-evät

text: Purje-evien heimoon kuuluvien lajien eoseenikaudelle ajoitettuja fossiileja on löydetty muun muassa Italiasta ja Tanskasta. Tällaisia ovat muun muassa "Veronavelifer"- ja "Palaeocentrotus"-sukuihin kuuluvat lajit. Nykyään heimossa elää kaksi lajia: purje-evä ("Velifer hypselopterus") ja piikkipurje-evä ("Metavelifer multiradiatus").


title: Purje-evät

text: Purje-evälajit ovat kooltaan korkeintaan 40–cm pitkiä. Ruumiinrakenteeltaan ne ovat korkeita ja litteitä kaloja. Selkäevä sekä peräevä ovat korkeat. Silmä on suurikokoinen. Muiden kiiltolahnakalojen tapaan purje-evät kykenevät työntämään yläleukaansa eteenpäin. Suussa ei ole hampaita. Kalojen suomut ovat pienet ja vinoneliön muotoiset. Purje-evälajien lisääntymisestä ei ole juurikaan tietoa.


title: Purje-evät

text: Purje-eviin kuuluvia kaloja tavataan Intian valtamerestä ja Tyynenmeren länsi- ja keskiosista. Ne elävät usein lähellä rantaa noin 30–200 metrin syvyydessä. Kalojen ravintoa ovat pienet selkärangattomat eläimet.


title: SMS Graudenz (1913)

text: SMS Graudenz oli Saksan keisarikunnan laivaston Graudenz-luokan kevyt risteilijä ensimmäisessä maailmansodassa.


title: SMS Graudenz (1913)

text: Alus tilattiin Kaiserliche Werft Kieliltä ja sen köli laskettiin vuonna 1912. Alus laskettiin vesille 25. lokakuuta 1913 ja se otettiin palvelukseen 10. elokuuta 1914.


title: SMS Graudenz (1913)

text: "SMS Graudenz" otettiin laivaston palvelukseen elokuussa 1914 ja se liitettiin 4. tiedustelijaryhmään torpedoveneiden johtoalukseksi. Se siirrettiin 2. tiedustelijaryhmään, jonka mukana alus osallistui Doggermatalikon taisteluun tukiessaan Hipperin komennossa olleita taisteluristeilijöitä. Huhtikuussa 1916 alus osui miinaan , mikä esti sen osallistumisen Skagerrakin taisteluun.


title: SMS Graudenz (1913)

text: Alus modernisoitiin 1915, jolloin sen aseistukseksi vaihdettiin seitsemän 15 cm SKL/45 ja kaksi 8,8 cm Flak L/45 -ilmatorjuntatykkiä. Torpedoputkien lukumäärä lisättiin neljään ja mahdollistettiin 120 miinan kuljettaminen ja laskeminen. Aseituksen muututtua henkilöstön tarve kasvoi ja aluksen miehistönä olikin 21 upseeria ja 364 miestä.


title: SMS Graudenz (1913)

text: Alus luovutettiin 1. kesäkuuta 1920 sotakorvauksena Italialle. Alus modernisoitiin 1921-1924 Taranton laivastontelakalla, jolloin aluksen hiilivarastot supistettiin ja öljynmäärää lisättiin. Se liitettiin 6. toukokuuta 1925 laivastoon nimettynä "Anconaksi".


title: SMS Graudenz (1913)

text: Alukselle asennettiin seuraavana vuonna tilat M7-ter-meritiedustelukoneelle. Vuosina 1928-1929 aluksen etukantta pidennettiin ja keulaa kasvatettiin, jotta katapultti saatiin asennettua. Alus luokiteltiin Italiassa risteilijäksi 19. heinäkuuta 1929. Alus poistettiin palveluksesta 11. maaliskuuta 1937 ja se romutettiin seuraavana vuonna.


title: Raivaaja (Lahti)

text: Raivaaja (vuosina 1905–1907 Itä-Hämeen Raivaaja) oli Heinolassa ja Lahdessa vuosina 1905–1914 ilmestynyt sosiaalidemokraattinen sanomalehti.


title: Raivaaja (Lahti)

text: "Itä-Hämeen Raivaaja" sai alkunsa Heinolassa, jossa se ilmestyi sanomalehti "Itä-Hämeen" julkaisijoiden kustantamana. Vuonna 1906 perustettiin osuuskunta, joka myöhemmin muutettiin osakeyhtiöksi. Samalla lehti siirtyi Lahteen, ja sen nimeksi tuli "Raivaaja". Laitehankintojen rasittama kustannusyhtiö teki vararikon, ja lehti lakkasi ilmestymästä tammikuussa 1914. Sen jälkeen SDP:n Lahden kunnallistoimikunta julkaisi toimittaja Akseli Kanervan johdolla huhtikuuhun saakka kahdesti viikossa ilmestynyttä "Kansanvaltaa".


title: Raivaaja (Lahti)

text: Lehteä julkaistiin aluksi kerran, vuonna 1907 kahdesti, vuosina 1908–1910 kolmesti ja vuodesta 1911 lähtien kuudesti viikossa. Loppuvuosina rinnalla ilmestyi myös kolmipäiväinen painos. Levikki oli suurimmillaan 6 500 kappaletta vuonna 1908.


title: Raivaaja (Lahti)

text: Lehden päätoimittajia olivat Oskar Orasmaa (1906–1907), Viljo Visa (1907–1908), Juho Raitio (1908–1909), Alpo Mattila (1909–1910), Väinö Hupli (1910–1911), Matti A. Airola (1911–1912) ja Akseli Kanerva (1912–1914).


title: Vuoritammi

text: Vuoritammi eli kaukasuksentammi ("Quercus macranthera") on kesävihanta tammilaji, joka kasvaa pääasiassa Pohjois-Iranissa, Turkissa, Armeniassa ja Azerbaidžanissa. Puu kasvaa yleensä noin 20 metrin korkuiseksi, mutta myös 30 metrin korkuisia yksilöitä voi löytää. Puu kasvaa yleensä kuivilla rinteillä 800 – 2 400 metrin korkeudessa.


title: Raivaaja (Kotka)

text: Raivaaja oli Kotkassa vuosina 1945–1959 ilmestynyt kansandemokraattinen sanomalehti.


title: Raivaaja (Kotka)

text: "Raivaaja" perustettiin vuoden 1945 eduskuntavaalien jälkeen SKDL:n Kymen läänin piirilehdeksi. Se ilmestyi kolmesti viikossa noin 4 000 kappaleen painoksena. Päätoimittajina työskentelivät Viljo Kohonen (1945–1946), Paavo Heinonen (1946–1950), Jalmari Kukkola (1951–1954) ja Kaarlo Koskinen (1954–1959). Kymenlaaksoon levinneen Kansan Uutisten perustamisen jälkeen paikallisen lehden ylläpitäminen todettiin tarpeettomaksi ja se lakkautettiin vuoden 1959 lopulla.


title: Jonas (televisiosarja)

text: Jonas () on Disney Channelin televisiosarja, jonka on tuottanut Michael Curtis ja Roger Schulman. Sarjan tähtinä toimii Jonas Brothers. Ensimmäinen jakso kuvattiin syyskuussa 2008 ja näytettiin Yhdysvalloissa Disney Channelillä 2. toukokuuta 2009. Suomessa sarjaa näyttää Nelonen.


title: Suomen Työmies (1920–1923)

text: Suomen Työmies (vuonna 1921 "Suomen Työläinen") oli Helsingissä vuosina 1920–1923 ilmestynyt Suomen sosialistisen työväenpuolueen sanomalehti.


title: Suomen Työmies (1920–1923)

text: "Suomen Työmies" oli SSTP:n ensimmäinen itsenäinen lehtihanke. Se ilmestyi kuudesti viikossa. Päätoimittajina työskentelivät Arvo Tuominen (1920), Emil Tuomi (1921), Eero Meriluoto (1921), Johannes Forsman (1921 ja 1922), Viljo Kainulainen (1921), Pekka Pirskanen (1922), Voitto M. Jalava (1922) ja Ville Harinen (1922–1923).


title: Suomen Työmies (1920–1923)

text: Puolueen pää-änenkannattajana toiminut lehti lakkautettiin määräajaksi syksyllä 1921, jolloin sen tilalla ilmestyi Uudenmaan piirin äänenkannattajana esiintynyt "Suomen Työläinen". Vuoden 1922 alussa Suomen Työmiestä julkaissut Oy Työ hankki oman kirjapainon Amerikan suomalaisen sosialistijärjestön lahjoittaman ”miljoonan markan rahaston” turvin. Viranomaiset lakkauttivat lehden pysyvästi elokuussa 1923.


title: Talonpojan Sanomat

text: Talonpojan Sanomat oli Helsingissä vuosina 1926–1927 ilmestynyt viikkolehti. Lehti oli Talonpoikaiskansan puolueen äänenkannattaja.


title: Talonpojan Sanomat

text: Lehti oli lähinnä puoluetta johtaneen Matti Läheniemen luomus. Se jäi lyhytaikaiseksi ja sitä ilmestyi vain 68 numeroa, vaikka rahoitusta saatiin esimerkiksi talonpoikien liikkeeseen kontaktia hakeneelta Suomen kommunistiselta puolueelta. SKP:n jäseniä osallistui Talonpoikaiskansan puolueen toimintaan, vaikka asia pyrittiin pitämään salassa. SKP:n ei kuitenkaan voida sanoa hallinneen puoluetta, sillä monet rivijäsenet eivät tienneet yhteydestä eikä puoluejohtaja Läheniemi itse ollut kommunisti.


title: Talonpojan Sanomat

text: Lehden tukemisen taustalla oli SKP:n yritys vaikuttaa talonpoikaisväestöön ja horjuttaa Maalaisliiton kannatusta. Vastaavana toimittajana toimi karjalainen maalaisliiton veteraani Matti Läheniemi, mutta varsinainen toimittaja oli peitenimeä Antti Tammi käyttänyt Yrjö Leino. Etupäässä ilmaiseksi jaettu lehti lopetettiin vuoden 1927 eduskuntavaalien jälkeen.


title: Työn Valta (SKDL:n lehti)

text: Työn Valta oli Hämeenlinnassa ja Lahdessa vuosina 1945–1950 ilmestynyt kansandemokraattinen sanomalehti.


title: Työn Valta (SKDL:n lehti)

text: SKDL:n Etelä-Hämeen piirin äänenkannattajana toiminut "Työn Valta" ilmestyi aluksi Hämeenlinnassa, kunnes kesällä 1947 Lahteen perustettiin oma kirjapaino. Samalla aluksi kerran, vuonna 1946 kahdesti ja sittemmin kolmesti viikossa ilmestynyt lehti muutettiin kuusipäiväiseksi. Taloudellisten vaikeuksien takia se supistui jo seuraavana vuonna viisipäiväiseksi ja vuonna 1949 jälleen kolmipäiväiseksi. Noin 5 000 kappaleen painoksena levinnyt lehti lopetettiin vuoden 1950 lopussa. Sen päätoimittajina työskentelivät Harald Toivola (1945–1946), Rudolf Parviainen (1946), Juho Mäkelä (1946–1947), Sulo Kivinen (1947–1949) ja Kauko Järvinen (1949–1950).


title: Vapaa Savo

text: Vapaa Savo oli Mikkelissä vuosina 1947–1948 ilmestynyt kansandemokraattinen sanomalehti.


title: Vapaa Savo

text: SKDL:n Mikkelin piirijärjestön julkaisema "Vapaa Savo" perustettiin syksyllä 1947, kun kuopiolainen "Kansan Sana" ei kyennyt tyydyttävästi palvelemaan alueen lukijoita. Kolme kertaa viikossa ilmestynyttä lehteä painettiin kotkalaisen "Raivaajan" kirjapainossa. "Raivaajan" kymenlaaksolaista aineistoa sisältänyt "Vapaa Savo" osoittautui kuitenkin pettymykseksi, ja se lopetettiin jo elokuussa 1948. Lehden päätoimittajina työskentelivät Onni Karppinen (1947) ja Juho Kemppainen (1947–1948).


title: Maamiehen Sanomat

text: Maamiehen Sanomat oli SKDL:n vuosina 1947–1950 julkaisema maaseudun asioihin keskittynyt sanomalehti.


title: Maamiehen Sanomat

text: Helsingissä kerran viikossa ilmestyneen lehden päätoimittajana työskenteli Erkki Kumpulainen. Sen julkaiseminen lopetettiin taloudellisten vaikeuksien takia.


title: Vapaus (Mikkeli)

text: Vapaus oli Mikkelissä vuosina 1906–1963 ilmestynyt SDP:n sanomalehti. Myöhemmin Mikkelissä ilmestyi myös "Viikko-Vapaus" -niminen lehti.


title: Vapaus (Mikkeli)

text: Aloite sosiaalidemokraattisen maakuntalehden perustamisesta tehtiin suurlakon jälkitunnelmissa huhtikuussa 1906. Saman vuoden syksyllä perustettiin osuuskunta, joka ryhtyi julkaisemaan uutta lehteä vuoden 1907 alusta lähtien. Alkuvaiheen talousvaikeudet helpottivat 1910-luvulla, kunnes sisällissota katkaisi positiivisen kehityksen. Uudelleen "Vapaus" pääsi ilmestymään vasta heinäkuussa 1919.


title: Vapaus (Mikkeli)

text: 1920- ja 1930-luvuilla "Vapaus" jäi maakuntalehtien kilpailussa yhä selvemmin alakynteen. Sitä julkaissut osuuskunta teki vararikon vuonna 1933. Lehden toimintaa onnistuttiin kuitenkin jatkamaan, ja vuoden 1935 alussa se siirrettiin uudelle osakeyhtiölle. 1950-luvulla lehti sortui taloudellisiin vaikeuksiin. Vuonna 1963 se yhdistettiin Viipurista Lappeenrantaan siirtyneeseen "Kansan Työhön", joka alkoi ilmestyä nimellä "Saimaan Sanomat".


title: Vapaus (Mikkeli)

text: Aluksi kolmesti ja vuodesta 1945 lähtien kuudesti viikossa ilmestyneen lehden levikki kohosi 1950-luvulla noin 9 000 kappaleeseen. Päätoimittajina työskentelivät Antero Ahde (1907–1908), Albin Valjakka (vastaava toimittaja, 1907–1908), Oskari Orasmaa (1908–1910), Kalle Hakala (1911–1921 ja 1940–1944), Viktor Paavilainen (1921–1940), K. F. Haapasalo (1944–1951), Eino Kantanen (1951–1955), Alpo Tiitinen (1955–1962) ja Aaro Airas (1962–1963).


title: Vapaus (Mikkeli)

text: "Vapaus" perustettiin uudelleen sosiaalidemokraattisena viikkolehtenä vuonna 1977. Vuoteen 2011 saakka ilmestyneen lehden nimenä oli myöhemmin "Viikko-Vapaus".


title: Elefantin matka

text: Elefantin matka ("A viagem do elefante") on José Saramagon kirjoittama teos, joka ilmestyi alkujaan portugalin kielellä 2008. Teoksen on suomentanut Sanna Pernu, ja suomennoksen on vuonna 2011 julkaissut Tammi.


title: Elefantin matka

text: "Elefantin matka" on vuonna 2010 kuolleen portugalilaisen Nobel-kirjailijan José Saramangon toiseksi viimeinen romaani. Sen jälkeen ilmestyi vielä "Caim", jota ei ole toistaiseksi suomennettu.


title: Elefantin matka

text: "Elefantin matka" perustuu tositapahtumiin 1500-luvulta. Portugalin kuningas Juhana III haluaa antaa Intiasta tuottamansa norsun kihlajaislahjaksi vaimonsa serkulle, Itävallan arkkiherttua Maksimilianille. Lian peittämät norsu Salomo suitaan ensin kuntoon, sen intialainen hoitaja Subhro puetaan edustaviin asuihin, ja heidät lähetetään seurueen saattelemana matkaan kohti Wieniä. Tästä matkasta kirja kertoo. Matkan varrella norsu saa osakseen huomiota, pääasiassa ihmetystä, ihastusta ja auttamisen halua, mutta ihmiset myös pelkäävät sitä taikauskoisesti. Norsun intialaisen hoitajan Subhron kautta Saramago kuvaa matkan vaiheita, ja tämän välityksellä kirjailija saa irvailla katolista kirkkoa, kuninkaallisten oikkuja ja politiikan kiemuroita.


title: Elefantin matka

text: Hauska tarina kuljettaa matkalaisia monen mutkan kautta. Tositarinan päälle Saramago lisää omiaan, on kertojana aktiivisesti läsnä hauskuttamassa lukijaa karnevalistisin keinoin. Myös Saramagon kieli on tuttuun tyyliin omintakeista, lauseet ovat pitkiä, näennäisen koukeroisia mutta silti helppolukuisia, erisnimet kirjoitettu pienellä, ja virtuoosimainen kirjoitussääntöjä rikkova tarina etenee yhtä hitaasti kuin matkanteko. Joskin joku kriitikko pienikirjaimisesta tyylistä hiukan ärtyykin.


title: Elefantin matka

text: Kirjaa on kritiikeissä luonnehdittu niin veijariromaaniksi, road movieksi kuin viihdyttäväksi lukuromaaniksikin.


title: Elefantin matka

text: Saramagoa ensimmäisen kerran suomentava Sanna Pernu saa kriitikoilta kiitokset taidosta pysyä mukana alkuteoksen kielen ja tyylin ilmeisen vanhastavien koukeroiden synnyttämässä pyörityksessä.


title: The Last Waltz

text: The Last Waltz on The Band -yhtyeen yhdysvaltalaisena kiitospäivänä, 25. marraskuuta 1976, Winterland Ballroomissa San Franciscossa pitämän rockkonsertin taltioinut dokumenttielokuva. Itse esiintyminen kantoi nimeä "The Last Waltz". Nimitys "viimeinen valssi" viittaa konsertin ennakkomaineeseen The Bandin kiertueuran loppuna .


title: The Last Waltz

text: Konsertissa The Bandin kanssa soitti useita vierailevia tähtiä kuten Paul Butterfield, Eric Clapton, Neil Diamond, Bob Dylan, Emmylou Harris, Ronnie Hawkins, Dr. John, Joni Mitchell, Van Morrison, Ringo Starr, Muddy Waters, Ronnie Wood, Bobby Charles ja Neil Young.Ilta-Sanomien Timo Malmin mukaan kuvaajat ovat tallentaneet dokumentin rauhallisella, kikkailemattomalla tavalla. Myös haastattelut on toteutettu harkiten ja osana kokonaisuutta. "The Last Waltz" henkii Malmin mukaan rockin 1960-luvun ja 1970-luvun alun huippukautta. "Scorsesen seitsentuntisesta konsertista kokoama dokumentti on kuin rockin erään aikakauden elokuvallinen joutsenlaulu.", hän kirjoittaa.


title: The Last Waltz

text: "The New York Timesin" kriitikot valitsivat "The Last Waltzin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Why Don’t You Do Right?

text: ”Why Don’t You Do Right?” on Joe McCoyn säveltämä ja sanoittama blueskappale. McCoy kirjoitti laulun Lil Greenille, joka nauhoitti sen 23. huhtikuuta 1941 Big Bill Broonzyn säestämänä.


title: Why Don’t You Do Right?

text: Peggy Lee nauhoitti kappaleen Benny Goodmanin yhtyeen kanssa vuonna 1942. Leen versio kuullaan saman vuoden elokuvassa "Tähtien kanttiini" ja toi nuorelle laulajalle ensimmäisen kerran huomiota kansallisella tasolla. Lee nauhoitti kappaleen uudelleen vuonna 1947 aviomiehensä, Goodmanin entisen kitaristin Dave Barbourin kanssa. Kappaleen ovat nauhoittaneet myös muun muassa Amos Milburn ja Johnny Otis.


title: 7,92×57 mm Mauser

text: 7,92×57 mm Mauser on Saksan valtakunnan vuonna 1905 käyttöön ottama kiväärin patruuna, joka palveli maata molemmissa maailmansodissa. 7.92×57mm Mauser oli aikanansa yksi maailman suosituimmista armeijoiden käyttämistä patruunoista. 2000-luvulla se on yhä suosittu urheilu- ja metsästyspatruuna, jota on valmistettu Euroopassa ja Yhdysvalloissa.


title: Saimaan Sanomat

text: Saimaan Sanomat (vuosina 1904–1918 Työ, 1919–1963 Kansan Työ) oli etupäässä Viipurissa ja Lappeenrannassa vuosina 1904–1985 ilmestynyt sosiaalidemokraattinen sanomalehti.


title: Saimaan Sanomat

text: "Työ" oli Viipurin ensimmäinen työväenlehti. Aluksi sitä julkaisi vanhasuomalaisen "Viipuri"-lehden toimittaja Anton Huotari. Vuoden 1905 alussa hän luovutti sen Viipurin Työväen Sanomalehti- ja Kirjapaino-Osuuskunnalle. Taloudellisten vaikeuksien takia lehden ilmestyminen keskeytyi, mutta alkoi uudelleen suurlakon jälkeen. Vuodesta 1907 lähtien "Työstä" kehittyi koko Viipurin lääniin leviävä lehti, jonka linjaksi muodostui kautskylainen marxilaisuus. Sijaintinsa vuoksi se seurasi tiiviisti myös Venäjän asioita, mikä johti useisiin painokanteisiin ja toimittajien karkottamisiin.


title: Saimaan Sanomat

text: Sisällissodan jälkeen lehden nimeksi otettiin "Kansan Työ". Työväenliikkeen jakautuessa se menetti osan lukijoistaan, mutta sai uusia Lappeenrannan seudulta, jossa ilmestynyt "Kansan Ääni" oli lakannut sisällissodan aikana. 1920-luvun alussa "Kansan Työstä" tuli sosiaalidemokraattisen puolueen vasemmistoryhmän päälehti. Se sai useita painokanteita, joista yksi johti vuonna 1921 lehden lakkauttamiseen kahden kuukauden ajaksi. Tänä aikana se ilmestyi nimillä "Uusi Kansan Työ" ja "Karjalan Kansan Työ". 1930-luvulla päätoimittaja Eero Wuoren aikana lehti sopeutui uuteen poliittiseen tilanteeseen. Taloudellisesti se oli yksi SDP:n vahvimmista lehdistä.


title: Saimaan Sanomat

text: Talvisodan aikana "Kansan Työ" siirtyi ensin Imatralle ja sitten Mikkeliin. Lehden julkaisuosuuskunta muutettiin vuonna 1940 Kustannus Oy Kansan Työksi. Talvella 1942 se palasi takaisin Viipuriin, mutta siirtyi sodan lopulla jälleen Mikkeliin "Vapaus"-lehden tiloihin. Vuoden 1944 lopulla sen vakituiseksi kotipaikaksi tuli Lappeenranta, joka kuului vanhastaan lehden levikkialueeseen.


title: Saimaan Sanomat

text: Supistuneen levikkialueen, taantuneiden teknisten mahdollisuuksien ja sosiaalidemokraattien puolueriidan takia "Kansan Työ" ei kyennyt kilpailemaan maakuntansa ykköslehdeksi nousseen "Etelä-Saimaan" kanssa. 1950-luvulla lehden levikki ei kasvanut juuri lainkaan ja sen julkaisuyhtiö velkaantui. Syksyllä 1963 "Kansan Työhön" yhdistettiin Mikkelissä ilmestynyt "Vapaus". "Saimaan Sanomien" nimellä toimintaansa jatkanut lehti sai myös Mikkelin piirilehden tehtävät, mutta käytännössä sen alueeksi muodostui Lappeenrannan–Imatran seutu. "Saimaan Sanomien" merkitys väheni ilmestymistiheyden harventuessa, ja lopullisen iskun sille antoi taloudellisesti ylivoimaiseksi osoittautunut uuden painokoneen hankkiminen. Lehden julkaiseminen lopetettiin tammikuussa 1985.


title: Saimaan Sanomat

text: Aluksi kerran viikossa julkaistu lehti alkoi vuonna 1906 ilmestyä kolmesti ja vuodesta 1907 lähtien kuudesti viikossa. Toisen maailmansodan aikana ilmestymistiheys vaihteli kolmesta kuuteen. Vuonna 1946 lehdestä tuli jälleen kuusipäiväinen. Vuonna 1970 viikoittaisten numeroiden määrä väheni viiteen ja vuonna 1972 kolmeen. Alkuaikoina päälehden rinnalla ilmestyi myös kaksipäiväinen ja myöhemmin kolmipäiväinen painos.


title: Saimaan Sanomat

text: Lehden levikki nousi vuonna 1907 yli 10 000:en ja oli suurimmillaan vuonna 1917 21 000 kappaletta. Toisen maailmansodan jälkeen se pysytteli melko tasaisesti noin 5 000 kappaleen tasolla.


title: Työ (1927–1930)

text: Työ oli Viipurissa vuosina 1927–1930 ilmestynyt kommunistinen sanomalehti.


title: Työ (1927–1930)

text: Etelä-Karjalan kommunistien maakuntalehtenä ilmestyneen "Työn" sisältö oli paljolti sama kuin tamperelaisessa "Työväen Lehdessä" ja suuntauksen päälehdessä "Työväenjärjestöjen Tiedonantajassa". Jälkimmäisen ollessa lakkautettuna se muutettiin päälehteä muistuttavaksi ja jaettiin sen tilaajille. Virallisina julkaisijoina toimivat yksityishenkilöt, joiden takana oli helsinkiläinen Oy Työ. Kolmesti viikossa ilmestyneen lehden päätoimittajina työskentelivät Huvi Luotonen (1927), Martti Koivisto (1927) ja Aleksanteri Huhtala (1928–1930). Viranomaiset lakkauttivat "Työn" kesäkuussa 1930 yhdessä muiden äärivasemmiston lehtien kanssa.


title: Työ (1921)

text: Työ oli Viipurissa vuonna 1921 ilmestynyt Suomen sosialistisen työväenpuolueen sanomalehti.


title: Työ (1921)

text: Lehti ilmestyi säännöllisesti vain neljän viikon ajan lokakuussa 1921. Sen päätoimittajina työskentelivät Viljo Nokireki (näytenumero), Matti Peräkylä ja S. Kutvonen. Kuudesti viikossa ilmestynyt "Työ" jäljitteli ulkoasultaan samannimistä vanhan työväenliikkeen lehteä. Lehtihanke osoittautui taloudellisesti täysin epäonnistuneeksi.


title: Emiliano Armenteros

text: Emiliano Daniel Armenteros Volante (s. 18. tammikuuta 1986 Monte Grande, Argentiina) on argentiinalainen jalkapalloilija. Hän edustaa Espanjan Primera Divisiónissa pelaavaa Osasunaa ja on pelipaikaltaan keskikenttäpelaaja.


title: Emiliano Armenteros

text: Armenteros siirtyi kotimaastaan espanjalaisseura Sevillaan vuonna 2007. Hän pelasi kauden 2007–2008 seuran reservijoukkueessa Sevilla Atléticossa. Kauden 2009–2010 hän pelasi lainasopimuksella Xerezissä.


title: Emiliano Armenteros

text: 15. heinäkuuta 2010 Armenteros siirtyi jälleen lainalle, tällä kertaa madridilaisseura Rayo Vallecanoon. Hän palasi kesällä 2011 Sevillaan, mutta vähäisen peliajan johdosta hän siirtyi tammikuussa 2012 loppukauden kestävällä lainasopimuksella Rayo Vallecanoon.


title: Whitehurstin tarkkuusaurinkokello

text: Whitehurstin tarkkuusaurinkokello on erityisen tarkka aurinkokello, joka ilmaisee ajan minuutin tarkkuudella. Kello mittaa paikallista aurinkoaikaa, ja siinä on mukana muunnosasteikko josta voi tarkistaa valtakunnan virallisen ajan. Sen kehitti 1800-luvun alussa Whitehurstin perheyritys Englannin Derbyssä.


title: Whitehurstin tarkkuusaurinkokello

text: Whitehurstin perhe tunnettiin Derbyssä lahjakkaina mekaanikkoina. John Whitehurst (1713–1788) perusti Derbyyn kellosepänliikkeen. Kun hän sai viran Lontoosta, hänen veljenpoikansa jatkoi yritystä nimellä Whitehurst & Son.


title: Whitehurstin tarkkuusaurinkokello

text: Aurinkokellossa osoittimen varjon muoto riippuu paitsi kellonajasta, myös päivämäärästä ja leveys- ja pituusasteesta. Leveysaste vaikuttaa varjon pituuteen: päiväntasaajalla varjo on lyhyempi kuin lähempänä napoja. Kun kellon asteikko muotoillaan osoittamaan paikallista aurinkoaikaa, siten että keskipäivällä varjo on lyhyimmillään, ei pituusasteella ole väliä. Muunnos valtakunnanaikaan lasketaan jokaista sijaintipaikkaa varten erikseen. Lisäksi, koska maa kiertää aurinkoa ellipsinmuotoisella radalla, aurinkokellon mittaama päivän pituus vaihtelee standardiaikaan nähden, ja aurinkoajan ja standardiajan erotus riippuu myös kalenterista. Helmikuussa aurinkokello jätättää eniten, 14 minuuttia, kun taas marraskuussa aurinkokello on 16 minuuttia seinäkelloa edellä. Whitehurstin kellossa standardiaika on esitetty toisella asteikolla, johon on merkitty "Watch slower" ja "Watch faster" sen mukaan edistääkö vai jätättääkö aurinkokello taskukelloon verrattuna.


title: Bryan Ruiz

text: Bryan Ruiz González (s. 18. elokuuta 1985 Alajuela, Costa Rica) on costaricalainen jalkapalloilija. Ruiz on hyökkäävä keskikenttäpelaaja. Hän edustaa englantilaista Fulhamia.


title: Bryan Ruiz

text: Ruiz aloitti uransa costaricalaisessa Alajuelensessa vuonna 2003, josta hän siirtyi belgialaiseen Gentiin 2006. Ruiz pelasi alankomaalaisessa Twentessä 2009–2011 tehden 61 ottelussa peräti 39 maalia. Elokuussa 2011 Valioliigassa pelaava Fulham hankki Ruizin nelivuotisella sopimuksella.


title: Bryan Ruiz

text: Ruiz pelaa myös Costa Rican jalkapallomaajoukkueessa.


title: Kotkan kaupunginvaltuusto

text: Kotkan kaupunginvaltuusto on Kotkan kaupungin ylintä päätösvaltaa käyttävä elin. Valtuustossa on 51 jäsentä, jotka valitaan kerrallaan neljän vuoden toimikaudeksi. Kaupunginvaltuusto valitsee 13-jäsenisen kaupunginhallituksen ja lautakuntien jäsenet.


title: Nokia E7-00

text: Nokia E7-00 on matkapuhelinvalmistaja Nokian valmistama Symbian Anna-käyttöjärjestelmällä (päivitys mahdollista Belle-käyttöjärjestelmään) toimiva kosketusnäytöllinen älypuhelin, jossa on esiin liukuva QWERTY-näppäimistö. sekä mini-HDMI -ulostulo. Se muistuttaa Nokia N8:aa, mutta E7:ssä on 8 megapikselin kamera eikä se sisällä FM-lähetintä. E7 kuitenkin sisältää isomman näytön N8 verrattuna. E7-00 julkaistiin 14. syyskuuta 2010 Nokia World -tapahtumassa.


title: Martin Gruber

text: Martin Gruber (s. 16. toukokuuta 1970 München) on saksalainen näyttelijä, joka näytteli muun muassa sarjassa Lemmen viemää monen tuotantokauden ajan. Hän oli neljännellä tuotantokaudella pääparina Ivanka Brekalon kanssa (sarjassa Emma Strobl).


title: Lummen

text: Lummen on kunta Belgian Flanderin alueella Limburgin maakunnassa lähellä Hasseltia. Siellä on arviolta 14 603 asukasta (vuonna 2016) ja sen pinta-ala on 53,4 neliökilometriä.


title: Lummen

text: Lummenissa on monia nähtävyyksiä, mm. 1500-luvulla rakennettu linna.


title: Työ (täsmennyssivu)

text: Työ voi tarkoittaa seuraavia:


title: Lissabonin viiltäjä

text: Lissabonin viiltäjä oli Lissabonissa Portugalissa vuosina 1992–1993 toimineesta sarjamurhaajasta käytetty nimitys. Viiltäjä murhasi 31. heinäkuuta 1992 ja 15. maaliskuuta 1993 välisenä aikana kolme naispuolista prostituoitua terävällä esineellä viiltämällä. Hänen henkilöllisyytensä oli pitkään tuntematon, kunnes vuonna 2011 Joel Guedes, 21, väitti isänsä José Pedro Guedesin, 46, olevan Lissabonin viiltäjä. Vaikka Guedes on ollut pidätettynä paljastuksesta lähtien, häntä ei ole toistaiseksi pystytty syyttämään Lissabonin murhista. Häntä kuitenkin tullaan todennäköisesti syyttämään muista murhista, joita on tapahtunut muun muassa Saksassa sekä Aveiron kaupungissa Portugalissa.


title: Shō Shin

text: Shō Shin () (1465–1526) oli Ryūkyū-kuningaskunnan kuningas. Hän oli toisen Shō-dynastian kolmas hallitsija. Shō Shinin pitkää valtakautta on kuvattu Chūzanin kukoistuskaudeksi. Shō Shin oli dynastian perustajan Shō Enin poika. Shō Shin nousi valtaistuimelle kun hänen setänsä Shō Sen'i joutui luopumaan vallasta tämän hyväksi.


title: Shō Shin

text: Shō Shinin aikana luotiin suurelta osin Ryūkyū-kuningaskunnan hallinnon ja talouden perusta. Hallinnon organisoitumisen myötä paikalliset päälliköt, "aji"t menettivät valtaansa ja heistä tuli riippuvaisia Shurissa toimineesta keskushallinnosta. Vahvistaakseen keskushallintoa, Shō Shin kokosi ajien aseet ja pakotti heidät muuttamaan Shuriin, jossa heidät jaettiin kolmelle alueelle. Ajit jättivät kotipaikoilleen sijaishallitsijat ja muutaman vuoden kuluttua keskushallinto lähetti virkamiehiä valvomaan heidän toimintaa. Muutamien pohjoisessa asuneiden ajien sallittiin jäädä kotipaikkakunnilleen, koska he olivat liian voimakkaita, eikä Shō Shin nähnyt mahdolliseksi pakottaa heitä tahtoonsa.


title: Shō Shin

text: Ajien muuttaminen Shuriin aiheutti suuria muutoksia kaupungissa. Kaupunkiin rakennettiin useita suuria portteja, paviljonkeja, lampia, siltoja, monumentteja ja puutarhoja. Töiden tekemiseen tarvittiin runsaasti muurareita, puuseppiä ja muita työläisiä. Ajit kuljetuttivat rakennustarvikkeita omilta paikkakunniltaan. Shuri ja sen lähellä sijainnut satamakaupunki Naha kehittyivät nopeasti. Talouden kehittyminen mahdollisti kaupunkien erikoistumisen ja ylellisyystavaroiden valmistaminen yleistyi nopeasti. Erilaisia hiuspinneistä ja muista koristeista tuli virkamiesten perustarvikkeita. Silkin valmistamiseen ja kutomiseen kehitettiin uusia menetelmiä. Kullan, hopean ja silkin käyttö yleistyi myös tavallisten kaupunkilaisten joukossa. Kaupungistuminen johti muun muassa kauppiaiden vaurastumiseen, mutta historioitsija George H. Kerr huomauttaa, että suurimman osan väestöstä muodostaneet maanviljelijät ja kalastajat eivät juurikaan rikastuneet.


title: Shō Shin

text: Virkamiesten käyttämä Okinawan kielen shuri-murre vakiintui Shō Shinin valtakaudella. Myös kirjallisuus ja runous kukoistivat ja kuningaskuntaan rakennettiin useita temppeleitä ja muita rakennuksia. Kiinalaiseen tyyliin rakennettu uusi hallintopalatsi valmistui ja tämän myötä myös hovin tavat muuttuivat muistuttamaan enemmän kiinassa käytettyjä. Palatsin sisäänkäynnin viereen sijoitettiin kaksi korkeaa lohikäärmepilaria, jotka rakennettiin thaimaalaisen ja kambodžalaisen mallin mukaan. Buddhalainen temppeli Enkaku-ji rakennettiin vuonna 1492, Sōgen-jitä laajennettiin vuonna 1496 ja vuonna 1501 valmistui kuninkaallinen mausoleumi Tamaudun. Shō Shin pyysi useasti Korean hovia lähettämään buddhalaisia tekstejä. Koreassa oli keksitty 1200-luvulla ensimmäinen metallinen siirtomerkkejä hyödyntävä painokone. Shō Shinin hallinnon kolmikymmenvuotisjuhlana hänelle pystytettiin Shurin linnaan steela. Steela tuhoutui Okinawan taistelussa vuonna 1945, mutta siitä tehty kopio on nähtävissä linnan alueella.


title: Shō Shin

text: Shō Shinin aikakaudella Ryūkyū-kuningaskunta laajentui kattamaan useita ulompia Ryūkyūsaaria. Kuningaskunnan laivat alkoivat 1400-luvun lopulla liikkua Miyakojiman ja Yaeyama saarilla. Vuonna 1486 alueella puhkesi paikallisten ajien keskuudessa kiistoja ja Shō Shin lähetti vuonna 1500 alueelle sotilaita lopettamaan kiistat ja ottamaan saaret keskushallinnon haltuun. Shō Shin vaikutti myös paikallisen uskonnon kehittymiseen ja suhteeseen hallintoon. Hän rakennutti kuninkaallisen perheen papeille asunnon heti linnan ulkopuolelle ja rakennutti vuonna 1519 Sonohyan-utakin ympärille korkean muurin.


title: Shō Shin

text: Hallittuaan kuningaskuntaa 50 vuoden ajan, Shō Shin kuoli vuonna 1526. Hänen seuraajakseen tuli hänen poikansa Shō Sei. Pitkän hallintokauden jälkeen virkamiehillä oli vaikeuksia hautajaisiin liittyvien seremonioiden määrittelyssä.


title: Samuel Rayner

text: Samuel Rayner (1806–1879) oli englantilainen taidemaalari. Hänet tunnetaan etenkin akvarelleistaan, jotka esittävät usein kirkkojen, luostarien ja kartanoiden sisätiloja.


title: Samuel Rayner

text: Rayner syntyi Colnbrookissa Buckinghamshiressä, nykyisen Berkshiren alueella. Hän oli viisilapsisen baptistiperheen keskimmäinen lapsi. Perhe muutti Lontooseen, missä vanhemmat pitivät rautakauppaa. Isä kuoli vain 36-vuotiaana vuonna 1817. Isänisä, Thomas Rayner, piti nuoresta Samuelista huolta ja hankki ilmeisesti hänelle myös jonkinlaista taideopetusta. Hän oli vasta viisitoistavuotias, kun sai Malmesburyn luostaria esittävän akvarellin esille Royal Academyn näyttelyyn. Pian sen jälkeen hän opiskeli arkkitehtuuria ja pääsi John Brittonin harjoittelijaksi. Hän teki luonnostelumatkoja muiden taiteilijoiden kanssa sekä piirsi ja maalasi taloja ja maisemia. Britton oli laatimassa kirjaa "Cathedral Antiquities of England", johon tuli monia George ja Richard Cattermolen piirroksia, sekä myös viisi Raynerin piirrosta. Myöhemmin on havaittu Raynerin saaneen vaikutteita etenkin George Cattermolen tyylistä. "Cathedral Antiquities" ilmestyi kauniisti painettuna 14-osaisena sarjana lähes kahdenkymmenen vuoden aikana, mutta siitä ei tullut taloudellista menestysteosta.


title: Samuel Rayner

text: Käydessään Lontoon gallerioissa hän tutustui Ann Manseriin, joka oli neljä vuotta vanhempi kuin Samuel Rayner ja toimi jo taiteilijana. Ann Mansner oli menestyvän kirjankustantajan William Mansnerin tytär. Vaikka isä vastustikin liittoa, pariskunta meni naimisiin vuonna 1823 ja asettui asumaan Lontooseen lähelle Samuel Raynerin pyörittämää rautakauppaa. Heidän ensimmäinen lapsensa kuoli aivan pienenä, mutta toiseksi syntyneestä Nancystä tuli perheen kolmas taiteilija. Kaikkiaan Raynerit saivat kuusi lasta, joista myös tuli taiteilijoita. Kuuluisin lapsista on Louise Rayner. Ensimmäisenä menestyi vanhin tytär Ann eli Nancy, mutta hän menehtyi jo 28-vuotiaana. Muut lapset ovlivat nimiltään Margaret, Rose, Frances ja Richard. Perheen vanhemmat maalasivat myös yhdessä ja saivat Royal Academyyn työn jonka ovat signeeranneet "S. & A. Rayner". Näyttelyluetteloon putkahti kuitenkin vaimon nimestä Raynerille toisen etunimen alkukirjain: "S.A.Rayner".


title: Samuel Rayner

text: Vuonna 1827 Rayner sai osan isoisänsä perinnöstä ja samaan aikaan suuren tilauksen Devonshiren herttualta. Perhe muutti Derbyshireen Matlock Bathiin, missä Rayner työsti herttuan tilaustöiden lisäksi piirustuksia alueen maisemista. Ne kaiverrettiin litografioiksi ja painettiin kirjaksi "Rayners Sketches of Derbyshire Scenery Part 1" vuonna 1830.


title: Samuel Rayner

text: Perhe muutti Lontooseen vuonna 1833, mutta palasi takaisin Derbyshireen jo 1836. Ann Reyner alkoi tehdä kaiverruksia käyttäen Ashfordin mustaa marmoria, jota louhittiin lähistöltä, ja Samuel käytti paikallista ja ulkomailta tuotua marmoria litografioihin. Hän perusti Derbyyn pienen kustantamon ja litografiapainon Robert Moseleyn kanssa.


title: Samuel Rayner

text:
Perhe seurusteli monien taiteilijoiden kanssa, jotka toisinaan opettivat taiteilijatyttäriä, jotka eivät käyneet varsinaisia taidekouluja. Vanhin tytär Nancy pääsi vuonna 1850 akvarelliseuran jäseneksi. Isä Samuel oli ollut jäsen jo vuodesta 1845, mutta hänet erotettiin väärennysskandaalin vuoksi. Skandaali liittyi Raynerin käyttämään appensa šekkiin, jota appi syytti väärennetyksi. Reyneriä ei voitu toditaa syylliseksi, mutta koska hänen maineensa oli kärsinyt, seura päätti erottaa hänet. Skandaali haittasi perheen taloutta usean vuoden ajan, mutta koska teokset esimerkiksi Royal Academyn näyttelyihin valittiin anonyymeinä, tyttärien taiteilijanura ei kärsinyt kovin pahasti.
Raynerin teos "Derbys First Exhibition" esittää vuonna 1839 Derbyn teatterissa pidettyä näyttelyä, jonka esineistöstä alkoivat kasvaa Derbyn kaupunginmuseon kokoelmat. Maalauksen esittämän näyttelyhuoneen takaseinällä, sen vasemmassa reunassa, voi erottaa Joseph Wrightin työn "Romeon ja Julian hautakohtaus".


title: Samuel Rayner

text: Raynr julkaisi useita litografioilla kuvitettuja teoksia Derbyshiren alueelta.


title: Herman J. Mankiewicz

text: Herman J. Mankiewicz (7. marraskuuta 1897 New York, New York – 5. maaliskuuta 1953) oli yhdysvaltalainen elokuvakäsikirjoittaja. Hän opiskeli Columbian yliopistossa ja Berliinissä, jossa ollessaan hän toimi myös Chicago Tribunen kirjeenvaihtajana. Palattuaan Yhdysvaltoihin Mankiewiczista tuli The New York Timesin ja The New Yorkerin teatteritoimittaja. Hän muutti Hollywoodiin vuonna 1926, jossa hän toimi käsikirjoittajana, jonka lisäksi hän satunnaisesti myös tuotti muun muassa Marx-veljesten elokuvia.


title: Herman J. Mankiewicz

text: Mankiewicz sai parhaan alkuperäiskäsikirjoituksen Oscar-palkinnon elokuvasta "Citizen Kane" (1941). Lisäksi hän oli ehdokkaana elokuvasta "Sankaritekojen mies" (1942). Mankiewiczin nuorempi veli oli elokuvaohjaaja ja -tuottaja Joseph L. Mankiewicz.


title: Etelä-Afrikan jääkiekkoliitto

text: Etelä-Afrikan jääkiekkoliitto on Etelä-Afrikassa jääkiekkoa hallinnoiva järjestö. Se on Kansainvälisen jääkiekkoliiton jäsen.


title: Etelä-Afrikan jääkiekkoliitto

text: Etelä-Afrikan jääkiekkoliitto hallinnoi Gautengin alueelle rajoittunutta kansallista liigaa. Lisäksi Kapkaupungissa on oma Western Province-liigansa, josta vastaa Western Province Ice Hockey Association. Kaikki Western Province-liigan joukkueet pelaavat GrandWest-kasinon yhteydessä sijaitsevassa jäähallissa. Etelä-Afrikan maajoukkue on koottu näissä kahdessa alueellisessa liigassa pelaavista pelaajista.


title: Koivulehtomittari

text: Koivulehtomittari, vanhalta nimeltään "valkeanvihreä lehtomittari" ("Jodis lactearia") on vihermittareihin kuuluva pienehkö vihreä perhoslaji, joka on levinnyt laajalle alueelle Euraasiassa. Laji lentää lehdoissa sekä lehtomaisissa metsissä yleensä illansuussa ja yöllä, ja sen lentoaika ajoittuu touko-heinäkuulle. Koivulehtomittarin toukat käyttävät ravinnokseen pääasiassa koivuja, mutta toukkia on tavattu myös monilla muilla lehtipuilla. Yksivuotinen laji talvehtii kotelona.


title: Koivulehtomittari

text: Koivulehtomittari on pienehkö perhonen. Sen siipien kärkiväli on noin 19–24 millimetriä. Laji on rakenteeltaan hoikka ja sen siivet ovat suhteellisen leveät. Siipien yläpinnan väri on hennon vaalean vihreä, alapuolelta siivet ovat lähes valkoiset. Vanhemmiten siipien väri haalistuu lähes valkoiseksi.


title: Koivulehtomittari

text: Koivulehtomittarin kanssa lähes saman näköinen laji on samaan sukuun kuuluva mustikkalehtomittari. Jälkimmäisestä lajin erottaa kuitenkin siitä, että koivulehtomittarilla siipien poikkiviirut ovat muodoltaan lähes hampaattomat. Samoin lajin vaalean ruskea otsa on alareunastaan ja sivuiltaan valkeahko, toisin kuin mustikkalehtomittarilla. Lähisukuisesta kanervamittarista lajin puolestaan erottaa takasiiven sisäänpäin kääntyvästä kaarijuovasta sekä koiraan kaksoiskampahampaisista tuntosarvista.


title: Koivulehtomittari

text: Koivulehtomittari on levinnyt lähes koko Euraasiaan: sitä tavataan lännessä Irlannista keskisen Euroopan yli Venäjälle. Idässä levinneisyysalue ulottuu Sahalinille, Kiinaan ja Japaniin. Venäjän pohjoisosista laji puuttuu. Suomessa koivulehtomittari on jokseenkin yleinen Etelä- ja Keski-Suomen laji.


title: Koivulehtomittari

text: Koivulehtomittari on elinympäristönsä suhteen melko vaativa, eikä sitä tavata useinkaan lennossa kuin yksitellen. Lajin parhaimpia elinalueita ovat lehdot sekä lehtomaiset, avoimehkot metsät. Lajia tavataan myös edellä mainittujen metsien laidoilla, sekä puistoissa että puutarhoissa.


title: Koivulehtomittari

text: Lajin lentoaika alkaa Suomessa touko-kesäkuun vaihteessa ja jatkuu heinäkuun alkuun, Britanniassa lentoaikaa on touko-kesäkuu. Runsaimmillaan laji on lennossa illansuussa ja yöllä. Koivulehtomittarin toukat käyttävät ravinnokseen pääasiassa koivuja, mutta niitä tavataan myös monilla muilla lehtipuulajeilla, kuten pihlajalla, omenapuulla, tammella ja lehmuksella. Toukkia on joissain harvoissa tapauksessa havaittu myös juolukalla. Koivulehtomittari talvehtii kotelona.


title: Mustikkalehtomittari

text: Mustikkalehtomittari, vanhalta nimeltään "hammasviiruinen lehtomittari" ("Jodis putata") on vihermittareihin kuuluva pienehkö vihreä perhoslaji, joka on levinnyt laajalle alueelle Euraasiassa. Laji lentää tuoreissa mustikkatyypin kuusimetsissä sekä korvissa että rämeillä yleensä illansuussa ja iltahämärissä, ja sen lentoaika ajoittuu touko-heinäkuulle. Mustikkalehtomittarin toukat käyttävät ravinnokseen mustikkaa ja juolukkaa. Yksivuotinen laji talvehtii kotelona.


title: Mustikkalehtomittari

text: Mustikkalehtomittari on pienehkö perhonen. Sen siipien kärkiväli on noin 18–23 millimetriä. Laji on rakenteeltaan hoikka ja sen siivet ovat suhteellisen leveät. Siipien yläpinnan väri on vaalean vihreä, alapuolelta siivet ovat lähes valkoiset. Vanhemmiten siipien väri haalistuu lähes valkoiseksi.


title: Mustikkalehtomittari

text: Mustikkalehtomittarin kanssa lähes saman näköinen laji on samaan sukuun kuuluva koivulehtomittari. Jälkimmäisestä lajin erottaa kuitenkin siitä, että mustikkalehtomittarilla siipien poikkiviirut ovat muodoltaan selvästi mutkittelevat ja takasiiven ulkoreunan kulma ei ole yhtä selvä. Samoin lajin otsa on kauttaaltaan vaalean ruskea ja siipien väri on kenties tummemman vihreä. Lähisukuisesta kanervamittarista lajin puolestaan erottaa takasiiven sisäänpäin kääntyvästä kaarijuovasta sekä koiraan kaksoiskampahampaisista tuntosarvista.


title: Mustikkalehtomittari

text: Mustikkalehtomittari on levinnyt lähes koko Euraasiaan: sitä tavataan lännessä Pohjois- ja Keski-Euroopan alueelta, joka rajoittuu lounaassa Ranskaan ja Pohjois-Italiaan. Idässä levinneisyysalue jatkuu Venäjälle Uralia ja Siperiaa myöten. Amurilta Korean niemimaalle, Kiinaan ja Japaniin ulottuvalla alueella lentää alalaji "J. p. orientalis". Suomessa mustikkalehtomittari on melko yleinen perhonen, jota tavataan maassa lähes pohjoisinta Lappia myöten.


title: Mustikkalehtomittari

text: Mustikkalehtomittari on elinympäristöissään usein melko runsas. Lajin tyypillisintä elinympäristöä ovat tuoreet mustikkatyypin kuusimetsät sekä korvet että rämeet. Yleisyydestään johtuen lajia tavataan kuitenkin myös useissa muissakin elinympäristöissä.


title: Mustikkalehtomittari

text: Lajin lentoaika alkaa Suomessa touko-kesäkuun vaihteessa ja jatkuu heinäkuulle. Mustikkalehtomittari on lennossa myös päivällä, mutta runsaimmillaan laji on lennossa illansuussa ja iltahämärissä. Mustikkalehtomittarin toukat käyttävät ravinnokseen mustikkaa ja juolukkaa. Laji talvehtii kotelona.


title: Skeiðará

text: Skeiðará on Islannissa sijaitseva noin 30 kilometrin pituinen jäätikköjoki. Se lähtee Skeiðarárjökull-jäätiköltä, joka on yksi Vatnajökull-jäätikön eteläisistä haaroista Islannin eteläosassa. Huolimatta joen suhteellisen lyhyestä pituudesta sillä on paha maine. Sitä on erityisesti pelätty usein sattuvien jökulhlauppien eli jäätikön patoaman järven purkaustulvien takia.


title: Skeiðará

text: Skeiðará on muodostanut Skeiðarársandurin Skaftafellin kansallispuiston ja meren väliin. Se on maailman suurin sanduri. Se muodostaa mustaa laavahiekkaa ja tuhkaa sisältävän, lukuisia jokiuomia sisältävän suistoalueen, joka on kooltaan 40 kilometriä pitkä ja 5–10 kilometriä leveä alue.


title: Skeiðará

text: Skeiðarán viimeisin jökulhlaup tapahtui vuonna 1996 ja se tuhosi osan Hringvegurista. 880 metriä pitkä silta tuhoutui, kun talon kokoisia jäävuoria osui siihen. Jökulhlaupin huipussa vettä virtasi 45 000 m³/s (vertailun vuoksi Jangtse-joen virtaama on 31 900 m³/s). Kukaan ei vahingoittunut, koska tulvan aiheuttanutta Vatnajökullin alla sijaitsevan Grímsvötn-tulivuoren purkausta tarkkailtiin.


title: Indofobia

text: Indofobia tarkoittaa intialaisiin ja intialaiseen kulttuuriin kohdistuvaa vihamielisyyttä. Laajemmassa merkityksessä termiä käytetään viittaamaan kaakkoisaasialaisiin kohdistuvia ennakkoluuloja ylipäätään.


title: Indofobia

text: 1800-luvun lopulla alkoi Pohjois-Amerikassa muodostua pelko siitä, että kiinalaiset siirtotyöläiset, jotka tarjosivat erityisesti Kalifornian rautateille halpaa työvoimaa, yleistyisivät ja syrjäyttäisivät paikallisen työvoiman. Työntekijät, sanomalehdet ja poliitikot vastustivat "keltaista uhkaa". Intialaisten siirtolaisten muutettua Kaliforniaan, myös he kohtasivat saman vastustuksen.


title: Vihermittarit

text: Vihermittarit (Geometrinae) on mittarien alaheimo. Sen Suomessa tavattavat lajit ovat kaikki väriltään vihreitä, mutta alaheimoon kuuluu myös muun värisiä perhosia.


title: Vihermittarit

text: Suomessa on tavattu kahdeksan alaheimon lajia, jotka ovat kaikki väriltään vihreitä: